Dr Mahathir beri penjelasan sebab pilih Tommy Thomas, tak tahu berat sebelah

Selepas dikritik teruk berhubung pemilihan Tan Sri Tommy Thomas sebagai Peguam Negara, Tun Dr Mahathir Mohamad memberi penjelasan berhubung pemilihan dibuatnya semasa menjadi Perdana Menteri sebelum ini.

Dr Mahathir berkata pada awalnya berpandangan Thomas seorang yang ‘saksama dan mematuhi kedaulatan undang-undang’, namun nampaknya ia berubah selepas menulis memoir kontroversinya, ‘My Story: Justice in the Wilderness’.

“Selepas menulis buku itu, beliau mula menyuarakan pandangannya, namun pelantikan beliau dibuat sebelum buku itu ditulis.

“Kami tahu ketika itu beliau seorang peguam yang berpegang pada kedaulatan undang-undang. Jadi, dia dilantik atas faktor itu.

“Beliau tidak berat sebelah dan berpihak pada kerajaan, malah dia amat kritikal terhadap saya ketika saya menjadi Perdana Menteri. Dia saksama, sebab itu dia dilantik.

“Jika saya perlu mengulanginya semula, saya akan melantik seorang individu yang tidak berat sebelah,” katanya seperti dilaporkan The Star hari ini.

Mengulas lanjut, Dr Mahathir mendakwa, bekas Peguam Negara ketika Barisan Nasional (BN) memerintah, Tan Sri Mohamed Apandi Ali, tidak melakukan tugasnya dengan betul kerana melepaskan bekas Perdana Menteri, Datuk Seri Najib Razak daripada kesalahan dalam kes 1Malaysia Development Berhad (1MDB).

“Sebaik saja Mohamed Apandi dilantik, beliau memaklumkan Najib tidak bersalah, tetapi selepas Peguam Negara baharu dilantik, beliau mendapati ada banyak kesalahan dilakukan Najib.

“Selepas meneliti bukti, Thomas putuskan ia perlu dibawa ke mahkamah. Sembilan hakim di tiga mahkamah selepas empat tahun putuskan Najib melakukan banyak jenayah, yang menunjukkan Mohamed Apandi tidak melakukan tugas dengan betul,” katanya.

Pada masa sama, Dr Mahathir menolak dakwaan Thomas dalam memoirnya yang mengatakan kerajaan Melayu tidak kompeten untuk menguruskan negara.

“Negara ini sudah merdeka lebih 65 tahun. Lebih 60 tahun kerajaan didominasi orang Melayu. Ia digelar ‘Harimau Asia’ dan menjadi negara terbaik dalam kalangan bekas jajahan British.

“Jadi, kamu tidak boleh salahkan orang Melayu atas salah urus tadbir kerana mereka yang memajukan negara ini, bukan British.

“Ketika British memerintah, Malaysia amat miskin. Hanya selepas merdeka, negara ini dibangunkan,” katanya.


Zahid beritahu mahkamah kubur dia banjir air kencing jika bubar UMNO

Presiden UMNO Datuk Seri Ahmad Zahid Hamidi memberitahu Mahkamah Tinggi Kuala Lumpur hari ini bahawa Tun Dr Mahathir Mohamad pada Jun 2018 menggesa beliau membubarkan parti itu.

Ketika membela diri dalam perbicaraan rasuahnya dengan melabelkannya sebagai penganiayaan bermotifkan politik, Zahid berkata dia telah bertemu secara tertutup dengan Dr Mahathir pada Jun 2018 selepas Pakatan Harapan (PH) memenangi Pilihan Raya Umum Ke-14 (PRU-14).

Zahid bagaimanapun berkata pertemuan itu dimulakan oleh dua individu yang telah menyampaikan mesej kononnya Dr Mahathir mahu bertemunya, dan hanya selepas percubaan ketiga kedua-dua individu itu barulah dia bertemu dengan Dr Mahathir.

“Pertemuan itu adalah pertemuan mata empat. Tun Mahathir kata kononnya sebab saya ajak jumpa, dia kata dia mahu jumpa sesiapa sahaja. Walaupun pada hakikatnya dua orang tu kata Tun Mahathir nak jumpa saya, maknanya dua orang itu berbohong kepada Tun Mahathir dan saya.

“Dalam pertemuan empat mata itu, Tun Mahathir berkata kepada saya bahawa UMNO tidak ada masa depan, UMNO sudah mati, UMNO sudah ditolak oleh orang Melayu dan pengundi… BN sudah berkubur.

“Kerana daripada 13 parti komponen kini tinggal empat dan dia jelas meminta saya melompat parti, meninggalkan UMNO dan menyertai Bersatu,” katanya merujuk kepada parti yang dipengerusikan Dr Mahathir ketika itu.

“Dia kata UMNO sudah tidak dipercayai, UMNO sudah tidak relevan, UMNO parti perompak, UMNO parti penyamun, UMNO parti perasuah, UMNO parti yang sudah menjijikkan dan kotor, kata-kata ini masih saya ingat hari ini.

“Bukan itu sahaja, katanya kerana UMNO tidak ada masa depan, sebagai orang yang menjalankan tugas presiden UMNO, dia meminta UMNO dibubarkan dan meminta saya memberitahu semua ahli UMNO menyertai Bersatu atas nama ‘Melayu’ dan dia kata lupakan UMNO kerana UMNO terlalu kotor. Itu yang dikatakan kepada saya,” katanya.

Zahid menjelaskan dia bagaimanapun menolak idea untuk menyertai Bersatu, sambil berkata dia tidak akan sekali-kali mahu membubarkan UMNO seperti yang diminta oleh Dr Mahathir ketika itu.

Zahid berkata dia telah memberitahu Dr Mahathir bahawa dia tidak mahu menyertai Bersatu dan enggan membubarkan UMNO, sambil menambah bahawa dia juga memberitahu bahawa dia tidak mahu UMNO berkubur tanpa batu nisan.

“Saya tidak rela UMNO yang dipercayai sejak 1946 berkubur begitu sahaja, saya kata saya tidak mahu. Kalau saya masuk Bersatu, kalau UMNO dibatalkan, kalau ditakdirkan esok saya mati, kubur saya akan banjir.

“Dia tanya kenapa banjir, saya kata 3.8 juta ahli UMNO semuanya akan datang ke kubur saya dan buang air kecil di kubur saya. Kerana itu saya tidak sanggup UMNO berkubur dan menyelamatkan diri dengan menyertai Bersatu,” katanya menurut laporan MalayMail.

Selepas PRU-14 pada 9 Mei 2018, Datuk Seri Najib Razak pada 12 Mei mengumumkan peletakan jawatannya sebagai Presiden UMNO dan Pengerusi Barisan Nasional.

Manakala Zahid, yang merupakan Timbalan Presiden UMNO, memangku tugas kedua-dua jawatan itu, sebelum menang jawatan Presiden pada pemilihan UMNO 30 Jun 2018 bagi tempoh 2018-2021.

Zahid pertama kali didakwa di mahkamah berhubung kes Yayasan Akalbudi pada Oktober 2018.

Pada 24 Januari lalu, dia diperintahkan oleh Mahkamah Tinggi untuk menjawab semua 47 pertuduhan pecah amanah, rasuah dan pengubahan wang haram membabitkan dana puluhan juta ringgit milik Yayasan Akalbudi.

Hakim Sequerah memerintahkan Zahid, membela diri atas pertuduhan tersebut setelah mendapati pendakwaan berjaya membuktikan kes prima facie terhadap Pengerusi Barisan Nasional dan Presiden UMNO itu.

Bagi 12 pertuduhan pecah amanah, Zahid, didakwa menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Presiden UMNO itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


Anwar pertahan DAP lagi depan penjawat awam

Datuk Seri Anwar Ibrahim hari ini dilihat sekali lagi mempertahankan DAP di hadapan penjawat awam dalam tempoh seminggu.

Beliau mahu penjawat awam yang akan mengundi di Negeri Sembilan pada pilihan raya negeri (PRN) 12 Ogos ini supaya menyemak fakta termasuk tuduhan terhadap DAP.

Beliau turut menegaskan peruntukan untuk aktiviti keagamaan bagi umat Islam masih diteruskan di bawah kerajaan sekarang meskipun turut dianggotai DAP.

“Saya bukan datang ke sini nak pertahankan DAP. Tapi saya tengok pengalaman saya sekarang dalam kerajaan, dengan pimpinan UMNO di situ, PH (Pakatan Harapan) dan DAP kita buat keputusan.

“Belum berlaku dalam sejarah termasuk tiga tahun semasa Bersatu dan PAS dalam kerajaan, peruntukan untuk Islam lebih tinggi sekarang daripada dulu,” katanya ketika berucap di hadapan penjawat awam di Seremban, lapor MalaysiaNow.

Kenyataan itu dibuat selepas berjanji akan mencadangkan untuk menyemak semula skim gaji penjawat awam tidak lama lagi.

Beliau turut menggesa penjawat awam supaya tidak membuang undi untuk ‘orang yang kacau bilau’,

Dalam ucapan sama beliau memberitahu Setiausaha Agung DAP, Anthony Loke turut memberikan sokongan penuh kepada usaha membantu peneroka Felda.

“Mana pengkhianatan DAP ini? Pengkhianatan yang hanya dalam ucapan orang yang melahirkan rasa benci dan permusuhan antara kaum,” katanya.

Pengerusi PH itu sempat melemparkan kritikan terhadap Tun Dr Mahathir Mohamad dengan mengatakan bekas perdana menteri itu pernah memotong peruntukan untuk sekolah agama.

“Bantuan Sekolah Agama Rakyat (SAR) yang dibatalkan sama sekali oleh Mahathir pada 1999, sekarang mereka (PAS dan Bersatu) bersama dia.

“Saya memilih untuk berbeza, kita akan bantu semua SAR. Bagaimana nak kata kita ini anti Islam?” katanya.

Selasa lalu, Anwar menegaskan sepanjang beliau menerajui pentadbiran kerajaan setakat ini, DAP langsung tidak pernah mempertikai  program berkaitan orang Melayu dan Islam.

Susulan itu beliau menegur pihak yang selalu mendakwa DAP ‘tidak mesra’ Melayu dan Islam supaya ‘cermin diri sendiri’ kerana kerap kali menyalahkan orang lain atas kegagalan sebelum ini.

“Saya bukan nak pertahankan kawan-kawan saya yang DAP ini. Mereka dalam jemaah menteri sudah tujuh bulan. KSN (Ketua Setiausaha Negara, Tan Sri Zuki Ali) ada dalam mesyuarat jemaah menteri, belum ada sekali pun (mereka) pertikai program untuk Melayu, untuk orang miskin, untuk Islam,” katanya ketika berucap di Majlis Perasmian dan Peluncuran buku bertajuk Adab dan Perbezaan Pendapat Dalam Islam di Kompleks Islam Putrajaya.


KWSP: Kenapa PH-BN gagal fahami kesusahan, keterdesakan rakyat?

Ahli Parlimen Perikatan Nasional (PN) Tasek Gelugor, Datuk Wan Saiful Wan Jan pelik dengan sikap kerajaan pimpinan Datuk Seri Anwar Ibrahim yang masih gagal memahami kesusahan rakyat dan mahu mengeluarkan caruman Kumpulan Wang Simpanan Pekerja (KWSP) secara bersasar.

Katanya, ada pencarum yang terpaksa berjalan kaki beratus-ratus kilometer semata-mata untuk menarik perhatian mereka terhadap derita yang dihadapi.

“Saya sedih kerana kerajaan kayangan PH-UMNO tidak mengendahkan derita rakyat sehingga saudara Norazlan Ismail, seorang rakyat marhaen sanggup berjalan beratus kilometer untuk menarik perhatian kerajaan.

“Saya menyokong rayuan agar pengeluaran KWSP bersasar dibenarkan. Saya tidak faham kenapa PH-UMNO terus gagal memahami kesusahan rakyat marhaen dan amat antirakyat sehingga ada yang terpaksa tunjuk perasaan macam ni.

“Berjalan kaki ini adalah lambang betapa rakyat terdesak. Apa lagi PH-UMNO mahu?

“Hendak sampai ada yang bercerai-berai dan keluarga hancur sebab tak mampu hidup?” soalnya dalam satu hantaran di Facebook, hari ini (30 Mac 2023).

Bekas Ketua Penerangan Bersatu itu berkata beliau telah mengarahkan pegawainya mengenal pasti lokasi Norazlan bagi memastikan individu itu sihat dan selamat.

“Dan alhamdulillah saya juga telah berjaya dapatkan ruang untuk membolehkan rintihan beliau disampaikan terus ke Istana Negara apabila beliau sampai ke Kuala Lumpur nanti,” kata Wan Saiful.

Semalam, seorang pencarum dilaporkan sanggup berjalan kaki dari Tol Skudai menuju ke Istana Negara bagi membawa misi pengeluaran caruman KWSP.

Menurut pemandu teksi, Norazlan Ismail, 49, misi itu dilaksanakan supaya kepayahannya disedari pihak atasan kerajaan terutama Perdana Menteri dengan pengeluaran itu juga mungkin boleh selamatkan rumah tangga dan keluarganya.


Hisham ketepi tuduhan Zahid, sekutu pembangkang bahawa kerajaan gagal

Pemimpin veteran UMNO Datuk Seri Hishammuddin Hussein hari ini mengetepikan tuduhan yang sering dilemparkan pembangkang, termasuk pemimpin parti beliau sendiri, bahawa kerajaan telah gagal.

Katanya jika kerajaan gagal pastinya negara luar tidak mengiktiraf dan memberi penghargaan kepada Malaysia, sebaliknya pelbagai sokongan daripada banyak negara membuktikan negara tidak gagal.

Menteri Kanan Luar Negeri itu juga berkata Malaysia turut menerima pelbagai sumbangan yang disalurkan sekutunya sebagai tanda penghargaan kepada negara.

“Jika benar kita negara gagal, saya tidak rasa kita akan diberi pengiktirafan dan penghargaan.

“Buktinya kita boleh lihat pelbagai sumbangan dari negara luar diberikan kepada Malaysia, terutama membabitkan sumbangan vaksin,” katanya pada sidang media selepas menyempurnakan Majlis Penyerahan Sumbangan Perubatan Caudi-19 daripada Arab Saudi di Institut Kajian Strategik dan Antarabangsa (ISIS) di ibu negara, hari ini.

Hadir sama Menteri Penyelaras Program Imunisasi Covid-19 Kebangsaan (PICK), Khairy Jamaluddin; Menteri Kesihatan, Datuk Seri Dr Adham Baba; Menteri di Jabatan Perdana Menteri (Tugas-Tugas Khas), Datuk Seri Mohd Redzuan Md Yusof dan Duta Arab Saudi ke Malaysia, Datuk Dr Mahmoud Hussien Saeed Qattan.

Sebelum ini Presiden UMNO Datuk Seri Ahmad Zahid Hamidi mengumumkan sokongan parti itu terhadap Perdana Menteri Tan Sri Muhyiddin Yassin ditamatkan serta-merta kerana mendakwa kerajaan gagal, termasuk dalam usaha membasmi wabak Covid-19.

Malah Zahid juga mendesak Muhyiddin meletak jawatan supaya tanggungawab itu boleh diambil alih oleh pemimpin lain yang beliau tidak namakan.

Bagaimanapun, ramai Ahli Parlimen UMNO yang enggan mengikut telunjuk Zahid, malah terus kekal bersama kerajaan Perikatan Nasional pimpinan Muhyiddin.

Mengulas lanjut Hishammuddin berkata, Malaysia setakat ini sudah menerima sumbangan masing-masing sejuta dos vaksin daripada Amerika Syarikat (AS) dan Jepun serta 500,000 dos dari China.

Katanya, United Kingdom (UK) pula menyumbangkan 450,000 dos vaksin yang dijangka tiba Selasa ini.

“Hari ini suka saya umumkan kerajaan Arab Saudi akan menyumbangkan sejuta dos vaksin AstraZeneca kepada Malaysia,” katanya.

Malaysia turut menerima sumbangan 4.5 juta unit bekalan peralatan perubatan bernilai RM21.14 juta daripada kerajaan Arab Saudi, termasuk pelitup muka, kelengkapan pelindung diri (PPE), bekalan oksigen dan katil elektrik.


Penipuan derma banjir, orang ramai digesa lapor polis

Orang ramai digesa membuat laporan polis sekiranya mendapati terdapat penipuan dalam kutipan derma banjir, kata polis.

Pihak berkuasa tidak menolak terdapat segelintir individu yang cuba mengambil kesempatan terhadap bencana banjir yang melanda negara dengan mengutip derma tetapi menggunakannya untuk tujuan peribadi.

Pengarah Jabatan Siasatan Jenayah Komersial (JSJK), Datuk Mohd Kamarudin Md Din, berkata kejadian banjir yang melanda kawasan di beberapa negeri baru-baru ini mengakibatkan kehilangan harta benda dan kerugian terhadap mangsa yang terbabit.

“Berdasarkan pemerhatian, pelbagai inisiatif kutipan derma dilancarkan oleh parti politik, pertubuhan bukan kerajaan (NGO), syarikat swasta, individu persendirian dan lain-lain untuk menyalurkan bantuan kepada mangsa terjejas.

“Kebiasaannya aktiviti kutipan yang bersifat kebajikan ini akan mendapat maklum balas positif daripada rakyat Malaysia.

“Justeru itu, kami tidak menolak kemungkinan wujudnya segelintir individu mengambil kesempatan berhubung isu banjir untuk membuat kutipan derma bagi kegunaan sendiri,” katanya dalam kenyataan, hari ini.

Mohd Kamarudin berkata, pihaknya belum menerima sebarang laporan polis berhubung perkara itu setakat ini, namun menasihati orang ramai supaya lebih berhati-hati dalam menyalurkan derma supaya ia benar-benar sampai kepada mereka yang memerlukan.

“Kami sentiasa memantau aktiviti kutipan derma terutama yang dilakukan melalui Internet dan sebarang aktiviti meragukan akan disiasat di bawah Seksyen 420 Kanun Keseksaan.

“Orang ramai yang mempunyai maklumat berkaitan aktiviti penipuan kutipan derma boleh menghubungi CCID Scam Response di talian 03-26101559/1599 atau membuat laporan di mana-mana balai polis berhampiran untuk tindakan lanjut,” katanya.


Peruntukan pembangkang dipotong, Bersih kesal dengan tindakan kerajaan campuran

Pembentangan Bajet 2023 yang tidak banyak menyentuh peruntukan sama rata kepada pembangkang dikesali pertubuhan bukan kerajaan, Bersih.

Kumpulan tersebut mengkritik apabila peruntukan dana kepada Ahli Parlimen pembangkang dikurangkan yang dilihat tidak selari dengan agenda reformis dan slogan kerajaan Madani yang dilaungkan oleh pemerintah.

“Janji Dana Pembangunan Kawasan Pilihan Raya (CDF) sama rata juga merupakan sebahagian daripada manifesto Pakatan Harapan (PH).

“Adalah dikesali bahawa Perdana Menteri Anwar Ibrahim terlepas peluang untuk menunjukkan aspek reformisnya dan bagaimana rupa ‘Malaysia Madani’,” kata jawatankuasa pemandu badan pemantau pilihan raya itu dalam satu kenyataan hari ini.

Bersih menyatakan Perikatan Nasional (PN), dengan 74 Ahli Parlimen, mewakili kira-kira 30 peratus (4,666,529 pengundi) pada Pilihan Raya Umum Ke-15 (PRU-15), dan dengan ketiadaan CDF adalah sama dengan tidak menghormati pilihan pengundi dan hak untuk mengundi wakil pilihan mereka. .

“CDF diperlukan oleh ahli parlimen untuk memberi perkhidmatan yang lebih baik kepada pengundi mereka dan menutup sebarang keperluan pembangunan tempatan yang tidak diliputi oleh program negeri atau persekutuan.

“Ia juga termasuk bahagian untuk menjalankan pusat perkhidmatan kawasan pilihan raya,” kata kumpulan itu lagi.

Semalam, Ahli Parlimen PN Datuk Seri Shahidan Kassim (Arau) dan Wan Ahmad Fayhsal Wan Ahmad Kamal (Machang) mengkritik kerajaan kerana tidak memperuntukkan sebarang dana kawasan kepada pembangkang.

Bersih menyatakan bahawa menafikan CDF kepada pembangkang telah lama menjadi taktik oleh kerajaan untuk “menghukum” pembangkang, bertujuan untuk menimbulkan rasa tidak puas hati di kalangan pengundi terhadap wakil pembangkang.

Apabila ini berlaku, katanya, dana yang diperuntukkan kerajaan sebaliknya disalurkan kepada ‘penyelaras’ daripada kalangan parti kerajaan untuk meraih sokongan.

“Taktik seperti itu kemudiannya digunakan untuk mendorong pembelotan wakil pembangkang dan penjajaran semula parti, seperti yang kita lihat sejak kejatuhan BN selepas 9 Mei 2018, sehingga pemeteraian MOU antara kerajaan Ismail Sabri Yaakob dan PH pada 13 September 2021, dan malangnya, masih diteruskan di Sabah.

“Sekiranya seseorang mengecam Langkah Sheraton, mereka juga harus mengecam diskriminasi CDF terhadap pembangkang – dan bukan hanya bersuara apabila mereka menjadi mangsa tetapi melakukan perkara yang sama apabila berkuasa,” katanya.

Menafikan pembangkang CDF juga boleh menjadi taktik makan diri semasa pilihan raya negeri akan datang, kata Bersih lagi.

“Kami berharap kerajaan Anwar cukup bijak untuk tidak meneruskan amalan keji, tidak demokratik itu,” katanya.

Untuk rekod, ketika Perikatan Nasional (PN) diketuai Tan Sri Muhyiddin Yassin mengambil alih Kerajaan Persekutuan, peruntukan kepada MP pembangkang iaitu dalam kalangan PH, ditambah.

Ini terbukti dengan laporan penggunaan peruntukan setiap MP DAP untuk kepentingan rakyat, terutamanya di kawasan yang mereka berkhidmat.

Menurut laporan dikeluarkan DAP bagi 2021 dan 2022, elaun dan peruntukan sama rata diberikan kepada MP kerajaan dan pembangkang.

Setiap MP diperuntukkan sejumlah tertentu (RM500,000 untuk ‘Outright Grant’ dan RM1 juta untuk Projek Mesra Rakyat) oleh Kerajaan Persekutuan, yang akan dibelanjakan untuk memperbaiki kawasan pilihan raya mereka sendiri, termasuk tujuan pembangunan atau untuk diberikan sebagai geran atau derma kepada NGO atau persatuan lain dalam kawasan mereka.


Tiada keperluan pinjaman IMF, kita tak bankrap, kata Tengku Zafrul

Menteri Kewangan Tengku Datuk Seri Zafrul Tengku Abdul Aziz menegaskan bahawa Tabung Kewangan Antarabangsa (IMF) tidak pernah menyebut Malaysia mengalami masalah ekonomi yang boleh menyebabkan muflis, sebaliknya ia yakin dengan prospek pertumbuhan ekonomi negara.

Malah, katanya, agensi penarafan global S&P Global Ratings turut menjangkakan persekitaran penggubalan dasar akan menyokong dalam memulihkan penetapan fiskal kepada kedudukan yang lebih kukuh.

Tengku Zafrul berkata demikian menerusi paparan video di akaun Instagram beliau hari ini sebagai mengulas mengenai video tular yang mendakwa Malaysia memerlukan bantuan kewangan IMF serta berdepan risiko untuk muflis.

Sambil menyifatkan video tular berkenaan sebagai “lebih kepada auta berbanding fakta,” beliau berkata kerajaan Persekutuan juga tidak pernah mengupah atau melantik mana-mana pihak perunding untuk mengurus kewangan negara.

Menurutnya, perkara paling penting adalah Malaysia sentiasa disiplin dalam menyempurnakan tanggungjawab pembayaran hutang dan tidak pernah gagal membayar faedah serta hutang yang telah matang.

“IMF sendiri mengakui kedudukan hutang Malaysia di paras terurus… jadi adakah IMF dibayar oleh firma rundingan untuk berkata demikian?

“Jika kita bandingkan indikator ekonomi Malaysia dengan beberapa negara lain, adalah jelas bahawa ekonomi negara kekal kukuh walaupun terpaksa berhadapan dengan cabaran pandemik Covid-19 serta ketegangan geopolitik yang mengakibatkan peningkatan harga bahan api dan makanan.

“Jadi, kemungkinan untuk negara muflis dan perlu meminjam dengan IMF adalah tidak benar sama sekali,” katanya.

Beliau menjelaskan, setakat akhir Jun 2022, paras hutang satutori negara adalah sekitar 60 peratus yang jauh lebih rendah berbanding had ditetapkan iaitu 65 peratus.

“Dalam hal ini, 97.5 peratus pinjaman negara juga adalah dalam nilai ringgit. Oleh itu tiada keperluan bagi negara untuk meminjam daripada IMF.

“Kebolehan sesebuah negara ntuk meningkatkan jumlah pinjamannya bukanlah bergantung semata-mata kepada nisbah hutang kepada keluaran dalam negara kasar, tetapi kemampuan keberhutangan dan kemampanan hutang.

“Sekali lagi, asas ekonomi negara kekal kukuh dan dijangka akan betambah baik pada suku ketiga tahun ini,” jelas beliau.

Tengku Zafrul berkata, pelbagai indikator ekonomi seperti jualan perdagangan runcit dan borong, pengangguran, pengeluaran perindustrian dan perdagangan luar negara juga terus menunjukkan perkembangan baik sepanjang tahun.

Selain itu, trend membabitkan kes muflis individu juga tidak meningkat sebaliknya semakin menurun sejak 2016.

Menurutnya, ini termasuk sewaktu tempoh Kadar Dasar Semalaman (OPR) yang meningkat pada 2018 dengan jumlah golongan belia muflis juga menunjukkan trend penurunan sama pada tahun tersebut.

“Sebanyak 5,283 kes muflis direkodkan yang diikuti dengan penurunan kepada 3,948 kes pada 2019; 2,844 kes pada 2020; 1,884 kes pada 2021 dan 515 kes bagi tempoh Jan-April lepas,” katanya.

Jelas Tengku Zafrul, rata-rata peminjam juga telah beransur-ansur keluar daripada program bantuan bayaran balik pinjaman dan trend ini bertambah baik pada suku pertama 2022 apabila jumlah itu meningkat kepada sekitar 92 peratus daripada tahap bayaran balik pinjaman sebelum pandemik.

Beliau turut menyangkal dakwaan bahawa kadar pengangguran negara semakin meningkat yang disifatkannya sebagai tidak benar.

“Jika kita lihat kadar pengangguran tahun ini menunjukkan penurunan pada April dan Mei iaitu 3.9 peratus, Jun (3.8 peratus) dan Julai 3.7 peratus — kadar terendah berbanding nilai tertinggi pada Mei 2020 pada 5.3 peratus.

“Sebenarnya, kadar pengangguran telah beransur-ansur turun selama 12 bulan berturut-turut,” katanya. – Bernama


Kebakaran kapal bawa ribuan kereta mewah belum dapat dipadam

Anggota bomba terus bergelut untuk memadamkan kebakaran sebuah kapal yang membawa beribu-ribu kereta mewah, sejak Rabu lalu, yang hanyut di luar pantai kepulauan Azores di Portugal.

Pegawai pelabuhan bagaimanapun tidak pasti sampai bila kebakaran di atas kapal kargo Felicity Ace itu akan berjaya dipadam.

Kapal yang membawa kira-kira 4,000 kenderaan termasuk Porsches, Audis dan Bentleys, beberapa peralatan elektrik dengan bateri litium-ion, terbakar di tengah Lautan Atlantik pada Rabu.

Semua 22 anak kapal telah dipindahkan pada hari yang sama.

“Usaha untuk memadamkan api perlu dilakukan dengan perlahan,” kata João Mendes Cabeças, kapten pelabuhan terdekat di pulau Faial Azorean, kepada Reuters lewat Sabtu. “Ia akan mengambil sedikit masa.”

Bateri litium-ion dalam kenderaan elektrik di atas kapal menyebabkan api terus hidup, kata Cabeças, sambil menambah bahawa peralatan untuk memadamkannya sedang dalam perjalanan.

Tidak pasti sama ada bateri itu mencetuskan kebakaran.

Volkswagen tidak mengesahkan jumlah keseluruhan kereta berada di atas kapal itu dan masih menunggu maklumat kanjut.

Cabeças sebelum ini berkata api masih jauh dari tangki bahan bakar kapal, namun semakin hampir.

“Api merebak lebih jauh ke bawah,” katanya sambil menjelaskan bahawa pasukan bomba hanya boleh menangani kebakaran dari luar dengan menyejukkan struktur kapal kerana terlalu berbahaya untuk menaikinya.

Mereka juga tidak boleh menggunakan air kerana akan menambah berat pada kapal boleh menjadikannya lebih tidak stabil, dan alat pemadam air tradisional tidak menghalang bateri litium-ion daripada terbakar, kata Cabeças.

Kapal itu akan ditunda ke sebuah negara di Eropah atau ke Bahamas tetapi tidak jelas bila itu akan dilakukan. – Agensi

Kapal Felicity Ace, dalam perjalanan dari Emden di Jerman sebelum ia terbakar di luar pantai kepulauan Azores di Portugal.

Akhbar Jerman Handelsblatt melaporkan kapal itu membawa 3,965 kenderaan, termasuk Audi, Lamborghini dan sebilangan kecil Bentley.


Politik peribadi pemimpin UMNO punca masalah dalam MN: PAS

Masalah yang dihadapi berhubung kerjasama PAS dan UMNO menerusi Muafakat Nasional (MN) berlaku antaranya disebabkan daripada politik peribadi sesetengah pemimpin UMNO itu sendiri.

Naib Presiden PAS Datuk Mohd Amar Nik Abdullah sebaliknya berkata partinya tidak pernah mengeluarkan kenyataan bahawa hubungan dan kerjasama di dalam MN telah putus.

Timbalan Menteri Besar Kelantan itu berkata, pihaknya kini menunggu perkembangan semasa dalam masa sama, mengharapkan UMNO berfikir semula untuk kepentingan ummah serta negara pada masa akan datang.

Beliau juga meminta pemimpin UMNO menyelesaikan dahulu kecelaruan yang didakwa berlaku dalam parti terbabit.

“Kita tak pernah buat keputusan untuk berpisah dan yang putuskan hubungan dalam MN adalah UMNO. Sekarang masalah dalam UMNO, bukan masalah kita.

“PAS tak pernah buat kenyataan MN sudah putus dan yang buat kenyataan adalah UMNO Kelantan, yang isytihar daripada awal nak lawan PAS adalah UMNO Terengganu.

“Kita tengok kecelaruan dalam MN kerana adanya kepentingan politik peribadi dalam kalangan sesetengah pemimpin UMNO, jadi mereka kena selesaikan dan minta fikir semula. Kita tak pernah tutup pintu,” katanya seperti dilapor BH.

Beliau berkata demikian ketika ditemui dalam majlis rumah terbuka PAS Kelantan sempena Aidilfitri di Dataran Warisan Stadium yang dirasmikan Menteri Besar Kelantan, Datuk Ahmad Yakob.

Mohd Amar juga menegaskan pendirian PAS dalam soal penyatuan ummah tidak terhad kepada UMNO semata-mata, tetapi membabitkan mana-mana parti sekali pun, termasuk AMANAH, dengan syarat serius untuk membela agenda itu.

Menurutnya PAS bersifat terbuka dan sedia untuk membuka ‘pintu’ rundingan parti termasuk bersama AMANAH sekiranya memenuhi matlamat penyatuan ummah itu.

Beliau berkata, Presiden PAS, Datuk Seri Abdul Hadi Awang sendiri sudah menyebut bahawa penyatuan ummah ini bukan hanya antara PAS dan UMNO, tetapi juga dengan mana-mana parti dan kumpulan yang serius membela ummah.

“Kita terbuka dan saya pernah membuat kenyataan dengan Parti Amanah Negara pun kita boleh bincang dengan syarat tinggalkan Pakatan Harapan (PH), tinggalkan DAP.

“Itu sikap kita, makna ‘we are open’ (kita terbuka). Khemah kita sekarang lebih besar daripada khemah PH lagi,” katanya.

Mengulas Rang Undang-Undang (RUU) Antilompat Parti yang akan dibentangkan pada sesi Parlimen Julai ini, Mohd Amar berkata, pihaknya menyerahkannya kepada keputusan Kabinet.

“Pada dasarnya, kita sudah setuju dengan akta ini cuma dari segi teknikal sahaja yang sedang diperhalusi oleh Kabinet. Jadi sekarang kita serah kepada Kabinet yang akan buat keputusan.

“Kita kena tengok kandungan akta itu nanti apabila dibentangkan oleh kerajaan dan kita sebagai sebahagian daripada kerajaan, Insya-Allah akan sokong,” katanya.


AGC fail rayuan keputusan kes bunuh CEO Cradle Fun

Jabatan Peguam Negara (AGC) memfailkan notis rayuan untuk membatalkan keputusan Mahkamah Tinggi yang membebaskan Samirah Muzaffar dan dua remaja daripada pertuduhan membunuh Ketua Pegawai Eksekutif (CEO) Cradle Fund Nazrin Hassan.

Peguam Negara Tan Sri Idrus Harun ketika dihubungi mengesahkan perkara berkenaan.

“Kami sedang merayu terhadap keputusan Mahkamah Tinggi,” katanya menurut Bernama.

Timbalan Pendakwa Raya Tengku Intan Suraya Tengku Ismail ketika ditanya berkata notis rayuan telah difailkan melalui e-filing semalam.

Pihak pendakwaan mempunyai 14 hari untuk memfailkan notis rayuan agar Mahkamah Rayuan membatalkan keputusan Mahkamah Tinggi.

Pada 21 Jun, Hakim Mahkamah Tinggi Shah Alam Datuk Ab Karim Ab Rahman melepas dan membebaskan Samirah, 47 dan dua remaja yang kini berusia 19 dan 16 tahun, atas pertuduhan membunuh Nazrin, 45, selepas mendapati pihak pendakwaan gagal menimbulkan kes prima facie di akhir kes pendakwaan terhadap ketiga-tiga tertuduh.

Dalam penghakimannya, Ab Karim memutuskan keterangan yang menunjukkan bahawa Samirah dan dua remaja adalah orang terakhir bersama si mati, tidak boleh dikatakan menjurus kepada kesalahan membunuh Nazrin.

Hakim juga memutuskan tiada bukti langsung yang menunjukkan bahawa mereka bertiga melakukan kesalahan (pembunuhan).

Samirah, serta dua remaja dan seorang warga Indonesia yang masih bebas Eka Wahyu Lestari didakwa membunuh Nazrin di sebuah rumah di Mutiara Damansara antara 11.30 malam 13 Jun 2018 dan 4 pagi 14 Jun 2018.


Peranti vape diwarta, patuh standard

Perintah Perihal Dagangan (Perakuan dan Penandaan) Peranti Rokok Elektronik 2022 di bawah Akta Perihal Dagangan 2011 diwartakan hari ini bagi memastikan peranti rokok elektronik yang dihasilkan mahupun diimport mematuhi standard keselamatan yang ditetapkan dalam perintah itu.

Kementerian Perdagangan Dalam Negeri dan Hal Ehwal Pengguna (KPDNHEP) memaklumkan perintah tersebut yang akan berkuat kuasa pada 3 Ogos ini, mewajibkan pengilang dan pengimport peranti rokok elektronik atau ‘vape device’ membuat permohonan perakuan dan penandaan MS SIRIM daripada SIRIM QAS International Sdn Bhd selaku pihak berkuasa yang berwibawa dilantik kementerian.

KPDNHEP memberitahu penandaan MS SIRIM hendaklah diletakkan pada peranti rokok elektronik, alat gantinya atau pada bekas peranti agar mudah dilihat oleh pengguna.

“Dengan adanya penandaan MS SIRIM pada peranti rokok elektronik menunjukkan ia telah mematuhi standard dan selamat digunakan,” menurut kementerian itu dalam kenyataan hari ini.

Mememtik Bernama KPDNHEP berkata tindakan penguatkuasaan boleh diambil oleh kementerian sekiranya berlaku ketidakpatuhan oleh pengilang dan pengimport.

Jika sabit kesalahan antaranya boleh didenda tidak melebihi RM200,000 bagi syarikat manakala individu pula boleh didenda tidak melebihi RM100,000 atau penjara tidak melebihi tiga tahun atau kedua-duanya sekali.

Kementerian itu menyatakan pewartaan tersebut merupakan inisiatif kerajaan prihatin atas semangat Keluarga Malaysia bagi menjaga kesejahteraan rakyat dan melindungi kepentingan pengguna.

“KPDNHEP berharap isu lambakan peranti rokok elektronik yang tidak berkualiti dalam pasaran Malaysia akan dapat diatasi dengan pematuhan standard oleh pengilang dan pengimport,” menurut kenyataan itu.


Kerajaan tidak akan cairkan pegangan LTSAAS Subang, kata MAHB

Lapangan Terbang Sultan Abdul Aziz Shah, Subang (LTSAAS Subang) merupakan aset strategik negara dan kerajaan tidak akan mengorbankan aset berharga negara tersebut kepada pihak swasta, kata Pengerusi Malaysia Airports Holdings Bhd, Datuk Seri Dr Zambry Abd Kadir.

Zambry berkata kerajaan tidak berhasrat untuk mencairkan pegangan dalam LTSAAS selepas menerima maklum balas daripada pihak Malaysia Airports dan agensi lain yang menolak sebarang usaha untuk menjual aset tersebut kepada pihak lain.

“Malah, beberapa lapangan terbang antarabangsa kendalian Malaysia Airports sama ada di Malaysia mahupun di Turki kerap mendapat pengiktirafan global dalam aspek perkhidmatan dan pertumbuhan jumlah penumpang.

“Saya yakin, setelah mendengar pandangan Malaysia Airports dan agensi lain yang berkaitan, pihak kerajaan tidak akan mengorbankan sebuah aset strategik negara,” katanya dalam kenyataan hari ini.

Beliau berkata demikian sebagai maklum balas kepada laporan berita yang disiarkan beberapa media dan individu mengenai cadangan kepada pihak kerajaan mengenai pengambilalihan LTSAAS Subang oleh pihak swasta.

Beliau berkata lapangan terbang secara umumnya adalah aset strategik hak milik negara, apatah lagi LTSAAS selaku lapangan terbang bersejarah negara dan dekat di hati rakyat.

“Selaku pengerusi Malaysia Airports, saya amat memandang serius laporan berita itu.

“Oleh itu, tentulah sebarang langkah dalam membenarkan ia dikendali oleh pihak swasta perlu difikirkan secara mendalam, baik dari segi aspek keselamatan dan pertahanan, mahupun hak milik,” tambahnya.

Zambry berkata, sepanjang kewujudan LTSAAS, ia berjaya menjadi pencetus kepada pembangunan industri penerbangan yang besar untuk negara, terutamanya dalam industri aeroangkasa.

Sehubungan itu, menurutnya, pihak Malaysia Airports telah memberi perhatian khusus dalam merancang hala tuju jangka panjang LTSAAS di bawah rangka kerja pelan induk pembangunan semula Lapangan Terbang Subang.

Terdahulu, sebuah portal melaporkan ahli perniagaan dan juga hartawan hartanah, Tan Sri Desmond Lim Siew Choon sedang merancang untuk mengambil alih lapangan terbang yang mula dibuka pada 1965 itu.

WCT Holdings Bhd yang memiliki Subang Skypark Sdn Bhd (SSSB), mencadangkan untuk memasuki konsesi baru dengan mengoperasikan seluruh kawasan LTSAAS hingga tahun 2092, menjadikannya sebagai lapangan terbang bandar.


Selepas keluar UMNO masuk Bersatu, KB Padang Terap umum keluar parti lagi

Datuk Syed Sobri Syed Hashim mengumumkan keluar parti Bersatu berkuat kuasa serta-merta dan memberi sokongan kepada UMNO dan juga Naib Presiden, Datuk Seri Mahdzir Khalid hari ini.

Syed Sobri merupakan Ketua Bahagian Bersatu Padang Terap dan sebelum ini keluar UMNO untuk menyertai Bersatu, bagaimanapun disebabkan tiada peruntukan bekas Ahli Dewan Undangan Negeri (ADUN) Kuala Nerang semasa berada dalam UMNO itu mengambil keputusan untuk keluar parti sekali lagi.

Beliau mendakwa seramai 1,000 ahli parti bahagian itu dan empat ketua serta ahli jawatankuasa (AJK) beberapa cawangan di Padang Terap turut mengambil tindakan sama.

“Keputusan ini dibuat atas kerelaan tanpa paksaan atau habuan pihak tertentu, ini bukan sebab pilihan raya atau gila jawatan.

“Saya pernah jadi Ahli Dewan Undangan Negeri (ADUN) Kuala Nerang ketika masih bersama Barisan Nasional (BN) bermula 2008 hingga 2013, selain memegang jawatan Ketua Bahagian Bersatu,” katanya dipetik laporan BH.

Berikutan itu, beliau memilih untuk mendukung Barisan Nasional (BN) dan akan memberi sokongan penuh kepada Mahdzir Khalid, sekiranya dicalonkan.

“Mahdzir sudah membuktikan pencapaian selama ini dalam membela masyarakat dan memacu pembangunan untuk rakyat di Padang Terap, negeri dan negara.

“Saya bersama ahli yang keluar parti berada dalam pertubuhan bukan kerajaan (NGO) iaitu Penggerak Masyarakat Padang Terap yang saya tubuhkan bagi memberi sokongan kepada calon BN,” katanya.

Antara alasan Syed Sobri keluar parti adalah peruntukan untuk Pusat Daerah Mengundi (PDM) tidak diberikan.

“Di Padang Terap ada 31 PDM dan setiap satu memerlukan RM3,00 hingga RM4,000 untuk beroperasi tetapi peruntukan tak ada,” katanya lagi.


Pemilihan UMNO ditangguh kerana bimbang dana parti untuk PRU akan susut?

Perhimpunan Agung UMNO (PAU) yang berlangsung baru-baru ini menyaksikan pemilihan parti tersebut sekali lagi bakal mengambil langkah untuk menangguhkannya walaupun ia sepatutnya diadakan pada Disember tahun ini.

Langkah untuk menangguhkan pemilihan UMNO itu disuarakan sendiri oleh Timbalan Presidennya, Datuk Seri Mohamad Hasan semasa PAU yang mencadangkan ia diadakan enam bulan selepas pilihan raya umum (PRU) nanti dan parti akan membuat permohonan tersebut dengan Jabatan Pendaftar Pertubuhan (RoS) pada masa terdekat.

“Keputusannya ialah yang paling besar sekali yang perlu dibuat segera ialah bahawa pemilihan parti akan ditangguhkan enam bulan selepas daripada Pilihan Raya Umum ataupun dalam jangka waktu enam bulan,” kata Mohamad dipetik semasa ucapannya di perhimpunan tersebut.

Jika sebelum ini UMNO memberi alasan bahaya penularan Covid-19 untuk menangguh pemilihan, bagaimanapun selepas dua Pilihan Raya Negeri (PRN) diadakan alasan yang sama tidak lagi relevan atau masuk akal untuk digunakan.

Mengambil kira momentum kemenangan besar di Melaka dan Johor, UMNO tidak mahu sebarang gangguan yang akan merencatkan semangat dalam parti tersebut dan keputusan menangguhkan pemilihan adalah jalan terbaik.

Apabila pemilihan parti ditangguh, UMNO dengan harapan dapat mengekalkan semangat sama dibawa untuk menghadapi PRU-15 nanti dan bimbang kesan perpecahan dalaman akan memberi implikasi buruk terhadap persediaan parti menghadapi pilihan raya.

Bagaimanapun, sekiranya PRU diadakan lebih awal, UMNO juga berisiko berdepan krisis dalaman memandangkan sudah terdapat spekulasi Ahli Parlimen (MP) yang sebelum ini tidak berada satu kem dengan Presiden, Datuk Seri Ahmad Zahid Hamidi berkemungkinan tidak dicalon semula.

Terdapat beberapa nama yang disebut bakal tidak dicalon semula, nama-nama tersebut terdiri daripada beberapan MP UMNO yang sebelum ini menyokong kuat Naib Presiden, Datuk Seri Ismail Sabri Yaakob sebelum diangkat menjadi Perdana Menteri (PM).

Sumber dalaman parti memberitahu, sekiranya pemilihan ditangguh dan PRU-15 pula disegerakan timbul kebimbangan watikah calon tidak akan ditandatangani Zahid.

Perpecahan dalaman sekiranya pemilihan UMNO diadakan awal sebelum PRU-15 adalah satu bab, tetapi dalam satu bab lagi adalah jika pemilihan parti diadakan ia pastinya akan menjejaskan dana calon yang bakal bertanding pada PRU-15.

Pemilihan parti menelan belanja yang banyak dan menurut sumber parti, dana yang diperlukan untuk bertanding bagi jawatan tertinggi dalam UMNO boleh mencecah puluhan ribu dan juga ratusan ribu, tidak mustahil juga mencecah jutaan ringgit.

Bayangkan berapa banyak dana yang diperlukan untuk seseorang bertanding bagi jawatan diperingkat bahagian, kemudiaan dalam pertandingan majlis tertinggi sehinggalah naib presiden, timbalan presiden dan presiden, ia sudah tentu memerlukan modal yang besar untuk memastikan calon yang bertanding menang.

Jadi, tidak hairanlah apabila Mohamad membangkitkan amalan ‘sampul putih’ yang berlaku semasa PAU baru-baru ini apabila terdapat usaha pihak tertentu memulakan langkah untuk membeli undi perwakilan yang hadir.

Pemilihan parti bukan dalam tempoh terdekat, tetapi usaha untuk membeli undi daripada perwakilan sudah bermula awal dan tidak hairanlah Mohamad yang menyandang jawatan Timbalan Presiden begitu bimbang dengan budaya tersebut.

Zahid dan Mohamad tidak memegang sebarang jawatan dalam kerajaan, jadi mereka yang berjawatan dalam kerajaan ataupun syarikat berkaitan kerajaan (GLC) dilihat mempunyai kelebihan berbanding orang lain dan ia adalah lumrah budaya politik UMNO.

Terdahulu dalam ucapan Zahid semasa PAU, beliau menyindir pihak tertentu dalam parti yang didakwanya sedang membuat perancangan bagi menghadapi pemilihan parti tahun ini.

Zahid berkata ketika ini pihak terbabit sedang “berpasang-pasangan” dipercayai merujuk kepada usaha mereka membentuk satu pasukan yang lebih besar.

“Bukan saya tidak tahu, sekarang pun sudah ada berpasang-pasangan, ada cai. Harap-harapnya pasangan-pasangan tu kekallah,” katanya dipetik semasa persidangan baru-baru ini.

Dalam politik UMNO ataupun parti politik lain, modal adalah kunci kuasa yang dapat menentukan sokongan terhadap seseorang calon yang akan bertanding semasa pemilihan parti nanti.

Namun, sekiranya berlaku pemilihan awal, risikonya adalah jika dana sudah habis digunakan untuk membeli sokongan perwakilan dan terpaksa pula mencari dana baharu untuk digunakan dalam PRU-15 pula nanti.

Sekiranya sudah habis dana digunakan dalam pemilihan parti, persediaan setiap calon yang akan bertanding juga bakal terjejas kerana untuk menghadapi PRU memerlukan dana yang jauh lebih besar.

UMNO dan Barisan Nasional (BN) memerlukan dana yang mencukupi untuk memastikan semua calon yang bertanding dalam PRU-15 dapat menggunakannya sepanjang berkempen nanti, tetapi jika dana awal-awal lagi sudah dihabiskan dalam pemilihan ia pastinya memberi kesukaran kepada calon mereka.

Oleh yang sedemikian, UMNO awal-awal lagi sudah memberi isyarat tidak akan mengadakan pemilihan parti mereka sebelum PRU-15 diadakan kerana ia berisiko akan menyebabkan kantung parti tersebut kering dan akhirnya akan menyebabkan persediaan calon yang bertanding berdepan cabaran lebih rumit.

Jika sebelum ini UMNO mendakwa langkah pemilihan parti demi semata-mata tidak mahu perpecahan dalaman, ia adalah sama sekali tidak benar kerana alasan yang lebih tepat parti tersebut mahu menjaga kantung parti daripada terpecah sehingga mengakibatkan kesan yang lebih buruk semasa PRU-15 nanti.


Saksi kes pukul isteri hingga pecah kepala diburu

Seorang saksi lelaki berhubung insiden memukul isteri sehingga parah pecah kepala yang tular di media sosial baru-baru ini sedang diburu polis bagi membantu siasatan.

Alamat terakhir lelaki diburu yang bernama Rosmaini Abd Raof, 38 adalah di A 102 Perumahan Polis, Taman Derga Jaya, Alor Setar, Kedah dan bekerja sebagai peniaga.

“Bahagian Siasatan Jenayah Ibu Pejabat Polis Daerah (IPD) Johor Bahru Selatan sedang mengesan seorang saksi bagi membantu siasatan di bawah Seksyen 325 Kanun Keseksaan,” kata Ketua Polis Daerah Johor Bahru Selatan, ACP Mohd Padzli Mohd Zain dalam kenyataan.

Mohd Padzli berkata orang ramai yang mempunyai maklumat boleh menghubungi terus talian hotline IPD Johor Bahru Selatan di talian 07-2182 323 atau Pegawai Penyiasat Inspektor Salaihudin Azual Razali 013-7290 763.

Semalam, akhbar berbahasa Melayu melaporkan seorang penjawat awam berumur 43 tahun yang bertugas di sebuah jabatan kerajaan di negeri Johor dikejarkan ke Hospital Sultanah Aminah (HSA) di sini selepas dipercayai dicederakan suaminya, 4 Mei lepas.

Menurut laporan itu, mangsa yang sedang hamil empat minggu mengalami kecederaan parah pada kepala dan tengkoraknya terpaksa dibuang akibat pendarahan selain rahang, tulang belakang serta rusuk retak disyaki dipukul suaminya.


DAP tak sokong bebaskan Najib boleh jadi punca kerajaan jatuh: Puad

Datuk Dr Mohd Puad Zarkashi mendakwa Lim Kit Siang takut sekiranya Datuk Seri Najib Razak diberi pengampunan dan dibebaskan kerana tidak mahu melihat UMNO menjadi lebih kuat.

Ahli Majlis Tertinggi (MT) UMNO itu membalas kenyataan pemimpin veteran DAP itu ekoran gesaannya supaya kerajaan campuran tidak tunduk kepada usaha untuk mengampunkan bekas Presiden UMNO yang sedang berada dalam penjara ketika ini.

Dakwanya, kenyataan Kit Siang, yang tidak menolak kerajaan campuran akan runtuh jika Najib diberi pengampunan, menunjukkan mereka sebenarnya takut UMNO bertambah kuat melalui gabungan Najib dan Presiden UMNO, Datuk Seri Ahmad Zahid Hamidi.

“Lim Kit Siang orang seterusnya mengatakan Kerajaan Perpaduan boleh runtuh sekiranya Najib Razak diberikan pengampunan diraja. Mereka takut jika Najib bebas. Dia ancaman kepada PH dan Anwar.

“Mereka takut, UMNO tambah kuat melalui gabungan Najib dan Ahmad Zahid. Apatah lagi Ahmad Zahid makin kukuh dalam UMNO,” katanya menerusi perkongsian di Facebook hari ini.

Pada 7 April lalu, MT UMNO memutuskan untuk menghantar memorandum bagi memohon ihsan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, untuk mempertimbangkan pengampunan penuh kepada Najib.

Puad turut mengingatkan Kit Siang, bahawa DAP adalah punca kerajaan 22 bulan Tun Dr Mahathir Mohamad tumbang pada Februari 2020 lalu.

“DAP adalah alasan utama (Tan Sri) Muhyiddin (Yasin) buat ‘Langkah Sheraton. Sebenarnya DAP boleh jadi punca Kerajaan Perpaduan runtuh. Bukan Najib atau Zahid.

“Bukan mudah UMNO betulkan dasar ‘No DAP, No Anwar’. Gelagat DAP dan menterinya umpama bom jangka,” katanya lagi.

Terdahulu, Kit Siang dalam kenyataannya, memberi amaran Kerajaan Perpaduan boleh runtuh sekiranya Najib diberikan pengampunan diraja.

Menjelaskan pendapatnya itu, Kit Siang melihat masalah yang dihadapi oleh kerajaan pimpinan Datuk Seri Anwar Ibrahim ketika ini lebih kepada bersifat dalaman daripada luaran.

Kit Siang juga percaya pengampunan Najib sekarang, tidak akan menguntungkan UMNO sama sekali, sebaliknya hanya akan menguntungkan PAS dan Bersatu.


Kes penceramah pro-PH hina Sultan Selangor, mahkamah tolak permohonan Wan Ji

Mahkamah Rayuan Putrajaya hari ini menolak permohonan penceramah bebas Wan Ji Wan Hussin untuk merujuk isu perlembagaan membabitkan pertuduhan di bawah Akta Hasutan 1948 yang dihadapinya ke Mahkamah Persekutuan.

Panel tiga hakim yang diketuai Datuk Vazeer Alam Mydin Meera sebulat suarat membenarkan bantahan awal pihak pendakwaan selaku responden terhadap permohonan yang dikemukakan Wan Ji, 41, menurut laporan Bernama.

Hakim Vazeer Alam dalam penghakimannya berkata mahkamah bersetuju dengan bantahan awal yang dibangkitkan responden bahawa Mahkamah Rayuan tidak mempunyai bidang kuasa untuk merujuk persoalan undang-undang ke Mahkamah Persekutuan.

“Apa-apa persoalan undang-undang boleh diutarakan semasa pendengaran rayuan dalam kes ini kelak. Oleh itu, permohonan dalam notis usul (Wan Ji) ditolak,” kata Hakim Vazeer Alam yang bersidang bersama Datuk Azman Abdullah dan Datuk Azmi Ariffin.

Terdahulu, peguam Muhammad Faiz Fadzil mewakili Wan Ji memohon agar mahkamah membenarkan permohonan anak guamnya untuk merujuk persoalan undang-undang berkaitan pertuduhan dihadapinya ke Mahkamah Persekutuan.

Timbalan Pendakwa Raya How May Ling membantah permohonan itu atas alasan Mahkamah Rayuan mempunyai bidang kuasa untuk mendengar rayuan, namun tiada bidang kuasa untuk merujuk persoalan undang-undang kepada Mahkamah Persekutuan.

“Persoalan undang-undang juga tidak dibangkitkan (perayu) di peringkat Mahkamah Tinggi mahupun permohonan untuk merujuknya ke Mahkamah Persekutuan,” katanya.

Mahkamah kemudiannya menetapkan 25 Sept ini untuk mendengar rayuan Wan Ji terhadap hukuman penjara setahun yang dikenakan oleh Mahkamah Tinggi Shah Alam pada Julai 2019 selepas membenarkan rayuan silang pendakwaan untuk menambah hukuman penjara sembilan bulan yang dijatuhkan oleh Mahkamah Sesyen Shah Alam pada 9 April 2018.

Bagaimanapun, mahkamah itu membenarkan permohonan Wan Ji untuk menangguhkan pelaksanaan hukuman penjara setahun sehingga rayuannya di Mahkamah Rayuan selesai.

Wan Ji didapati bersalah atas dakwaan menerbitkan perkataan yang menghina Sultan Selangor Sultan Sharafuddin Idris Shah termasuk membabitkan isu agama dalam Facebook dengan nama wanji.attaaduddi di Pejabat Perumahan Setiausaha Kerajaan Negeri Selangor, Tingkat 5, Bangunan Sultan Salahuddin Abdul Aziz Shah, Seksyen 5, di sini pada 10 pagi, 5 Nov 2012.

Pertuduhan mengikut Seksyen 4(1)(c) Akta Hasutan 1948 yang memperuntukkan hukuman denda maksimum RM5,000 atau penjara tidak lebih tiga tahun atau kedua-duanya bagi kesalahan pertama, bagi kesalahan kedua dan seterusnya, dia boleh dikenakan hukuman penjara maksimum lima tahun.


Radzi jawab tuduhan Maszlee, nasihat korbankan perangai busuk hati

Datuk Dr Radzi Jidin membidas tuduhan Dr Maszlee Malik kononnya projek pembekalan lokar ke semua sekolah menjadi salah satu projek kontroversi yang cuba disenyapkan.

Ahli Parlimen Putrajaya itu menjelaskan isu penyediaan lokar semasa eranya menjadi Menteri Pendidikan dilaksanakan sebaiknya sebelum ini dan menasihati Maszlee supaya tidak membuat fitnah.

“Brother, hari ini hari raya korban. Korbankan sikit perangai busuk hati tu, hidup memfitnah ini tiada keberkatan.

“Apa yang seharusnya dilaksanakan sewaktu di KPM (Kementerian Pendidikan Malaysia) telah pun saya dan pengurusan KPM ikhtiar dan laksanakan sebaiknya sebelum saya tinggalkan kementerian.

“Pelaksanaan inisiatif tersebut adalah mengikut fasa dan secara tender terbuka.

“Untuk fasa seterusnya, boleh tanya terus kepada Menteri PH-DAP-BN sekarang,” katanya dalam hantaran terbaru di akaun Facebook rasminya, hari ini

Terdahulu, Maszlee yang juga bekas Menteri Pendidikan mendakwa, isu lokar sekolah yang dijanjikan pada 2022 tidak dibawa kepada pengetahuan media dan Parlimen.

Maszlee berkata, ia hanya akan membuka pekung Perikatan Nasional (PN) kerana projek itu di bawah kepimpinan sebelum ini.

Bekas Ahli Parlimen Simpang Renggam turut mempersoalkan status projek itu dan mendesak KPM memberi penjelasan kelewatan projek itu kepada rakyat.

“Apakah semua locker yang telah dibeli dan dibayar oleh kerajaan sudah dihantar ke sekolah-sekolah semua?

“Demi integriti dan tatakelola kerajaan yang baik dan bersih, KPM dapat berkongsi maklumat kepada rakyat mengenai satu lagi projek kerajaan PN di bawah Radzi Jidin yang menimbulkan kontroversi tetapi disenyapkan oleh PN,” katanya lagi.


Kes Teoh Beng Hock: Hakim tarik diri dengar semakan kehakiman

Hakim Mahkamah Tinggi Datuk Amarjeet Singh hari ini menarik diri daripada mendengar permohonan semakan kehakiman ibu bapa mendiang Teoh Beng Hock bagi mendapatkan perintah mahkamah supaya Polis Diraja Malaysia (PDRM) melengkapkan siasatan berhubung kematian anak mereka hampir 14 tahun lepas.

Peguam Kanan Persekutuan Ahmad Hanir Hambaly ketika dihubungi pemberita berkata hakim itu menyatakan demikian semasa pengurusan kes tersebut hari ini, menurut laporan Bernama.

“Yang Arif (Amarjeet) telah menarik diri daripada mendengar kes itu kerana beliau pernah terlibat dalam Suruhanjaya Siasatan Diraja berkaitan kematian Teoh Beng Hock.

“Mahkamah turut menetapkan pengurusan kes seterusnya pada 10 Julai ini dan kes ini akan didengar di hadapan hakim baharu iaitu Datuk Wan Ahmad Farid Wan Salleh,” kata Ahmad Hanir.

Teoh Leong Hwee, 75, dan isterinya Teng Shuw Hoi, 70, memfailkan permohonan semakan kehakiman pada 4 Jan tahun lepas, dengan menamakan Ketua Polis Negara, Pengarah Jabatan Siasatan Jenayah PDRM, PDRM dan kerajaan Malaysia sebagai responden pertama hingga keempat.

Pada 16 Jun 2022, pasangan itu memperoleh kebenaran untuk memulakan semakan kehakiman selepas mahkamah menolak bantahan Jabatan Peguam Negara terhadap permohonan tersebut.

Pasangan berkenaan memohon deklarasi bahawa kegagalan responden pertama, kedua dan ketiga untuk melengkapkan siasatan berhubung kematian anak mereka dalam jangka masa munasabah telah melanggari Seksyen 20(3) Akta Polis 1967.

Permohonan itu difailkan antaranya atas alasan walaupun tiga pasukan khas ditubuhkan untuk menyiasat punca kematian Beng Hock, siasatan didapati belum lengkap kerana berdasarkan surat Pengarah Jabatan Siasatan Jenayah PDRM bertarikh 21 Sept 2021, Jabatan Peguam Negara telah menyerahkan kembali kertas siasatan kepada Ketua Polis Negara pada 3 Sept 2021.

Mereka mendakwa kertas siasatan berhubung kematian Beng Hock telah dikembalikan kepada responden pertama, kedua dan ketiga oleh AGC untuk siasatan lanjut namun ia masih belum dilengkapkan oleh polis walaupun insiden itu berlaku hampir 14 tahun lepas.

Beng Hock ditemukan mati pada 16 Julai 2009 di tingkat lima bangunan Plaza Masalam, Shah Alam selepas memberi keterangan di pejabat Suruhanjaya Pencegahan Rasuah Malaysia di tingkat 14 bangunan sama.


DAP kecam tindakan Zahid lantik wakil NGO jaga masyarakat India

Baharu sehari Presiden UMNO Datuk Seri Ahmad Zahid Hamidi mengatakan DAP kini sudah menerima UMNO selepas berada bersama-sama dalam kerajaan campuran Pakatan Harapan (PH)-Barisan Nasional (BN), Timbalan Perdana Menteri itu dikritik dan dikecam kerana membuat pelantikan di luar bidang kuasa dan portfolionya.

Hari ini (25 Disember 2022), seorang pemimpin kanan DAP mengecam tindakan Presiden UMNO Datuk Seri Ahmad Zahid Hamidi kerana melantik seorang pemimpin pertubuhan bukan kerajaan (NGO) Ramesh Rao sebagai pegawai khasnya bagi menjaga hal ehwal masyarakat India di Malaysia baru-baru ini.

Timbalan Ketua Menteri II Pulau Pinang, P Ramasamy, walaupun tidak menyebut nama Ramesh, berpendapat Presiden Pertubuhan Minda dan Sosial Prihatin Malaysia itu tidak layak memegang jawatan berkenaan.

Dalam kenyataan di Facebooknya petang tadi beliau berkata Zahid tidak boleh sewenang-wenangnya melantik seorang pemimpin NGO bagi menjaga hal ehwal kaum India, malah menyifatkan pelantikan itu satu penghinaan kepada kaum berkenaan.

“Bukan, seorang pemimpin NGO yang dilihat lebih mementingkan pemimpin UMNO sejak dari dahulu hingga sekarang,” kata Ramasamy sambil menegaskan hal ehwal kaum India bukannya terletak di bawah portfolio Zahid yang juga Timbalan Perdana Menteri dan Menteri Kemajuan Desa dan Wilayah.

Ramasamy yang juga Timbalan Pengerusi DAP Pulau Pinang mengingatkan mengenai penderitaan masyarakat India di bawah pentadbiran Barisan Nasional (BN) selama lebih 60 tahun.

Beliau turut mempersoalkan apakah dengan pelantikan itu Zahid beranggapan dia akan berbeza kali ini dalam menangani masalah dihadapi masyarakat India.

“Saya tidak pasti sama ada pelantikan sebegitu adalah sesuatu yang pujian atau penghinaan terhadap kaum India di negara ini.

“Apabila BN secara keseluruhannya tidak dapat menyelesaikan masalah utama masyarakat India, bagaimana mungkin perlantikan seorang NGO yang kontroversi akan mengubah nasib masyarakat yang banyak berkorban untuk pembangunan negara.

“Zahid sendiri ketika pelantikannya berkata beliau akan menyalahkan pemimpin NGO itu jika gagal menangani isu kaum India. Jadi jelas sekali bahawa Zahid sedar sepenuhnya tentang kapasiti orang ini tentang apa yang dia boleh lakukan dan tidak.

“Ia hanya menunggu masa sebelum dia mengumumkan bahawa orang ini telah gagal untuk berkhidmat kepada masyarakat India dan oleh itu dia memecatnya,” katanya lagi.

Ramasamy melihat bahawa Zahid dapat membebaskan dirinya daripada kesalahan sekiranya pemimpin NGO terbabit gagal menangani isu masyarakat India pada masa depan.

Beliau turut mempersoalkan kenapa Datuk Seri Anwar Ibrahim sebagai Perdana Menteri membenarkan Zahid membuat pengumuman dan keputusan tidak masuk akal itu.

“Nasihat saya kepada Zahid supaya beliau menumpukan perhatiannya kepada peranannya sebagai timbalan perdana menteri dan portfolio yang beliau pegang.

“Dia tidak seharusnya sesat dengan membuat pelantikan ad hoc yang bukan dalam bidang kuasanya. Saya ulangi bahawa pelantikan pemimpin NGO itu mungkin lebih mendatangkan mudarat daripada kebaikan kepada masyarakat India,” katanya.

Laporan media menyebut, Ramesh mula mendapat perhatian ketika pentadbiran Datuk Seri Najib Razak apabila NGO yang diasaskannya kerap membuat laporan polis terhadap pihak yang mengkritik kerajaan.

Dia juga pernah menganjurkan sidang media untuk balu penyiasat persendirian, P Balasubramaniam, A Santamil Selvi bagi memohon maaf kepada Najib dan isterinya Rosmah Mansor.


Penggodam China sasar operasi Petronas di Laut China Selatan

Kumpulan penggodam China berkemungkinan menyasarkan syarikat tenaga yang beroperasi di Laut China Selatan dan kerajaan Australia, menurut firma keselamatan teknologi Amerika Syarikat (AS), tuduhan terbaru mengenai pengintipan siber yang diselaraskan oleh negara Asia untuk mencapai matlamat geopolitiknya.

Penyelidik menemui kempen pancingan data yang berterusan selama lebih setahun yang disasarkan terhadap beberapa projek, termasuk medan gas Kasawari dan ladang angin di Selat Taiwan, kata Proofpoint Inc dalam laporan pada Selasa (30 Ogos).

Menurut Bloomberg, projek gas itu berada di perairan Malaysia dan dikendalikan oleh Petroliam Nasional Bhd (Petronas), yang enggan mengulas mengenai laporan penyelidikan itu.

Petronas berkata ia mengikut amalan terbaik untuk melindungi aset dan operasinya.

Proofpoint berkata mereka mempunyai “keyakinan sederhana” bahawa penggodaman itu dilakukan oleh kumpulan yang dipanggil TA423, sambil menambah bahawa ia berpangkalan di China dan didorong untuk melakukan kerja pengintipan.

Kerajaan AS dan syarikat keselamatan siber telah lama mendakwa China menjalankan operasi penggodaman yang meluas.

Pada Julai, Pengarah Biro Siasatan Persekutuan (FBI) Christopher Wray memberi amaran kepada syarikat-syarikat Barat bahawa China berhasrat untuk “menggeledah” harta intelek mereka, supaya ia akhirnya boleh menguasai industri utama.

Ia mengendalikan “program penggodaman yang lebih besar daripada gabungan setiap negara utama lain,” katanya.

China secara rutin menafikan tuduhan itu, mengatakan ia adalah mangsa serangan siber dan bertindak balas dengan mengatakan bahawa AS adalah “empayar penggodaman”.

Kementerian Luar di Beijing tidak segera menjawab permintaan untuk mengulas.

China sebelum ini menuntut lebih daripada empat perlima daripada Laut China Selatan sebagai miliknya, termasuk tuntutan bertindih dengan Malaysia, Filipina dan Vietnam.

Laut China Selatan adalah salah satu laluan perkapalan paling sibuk di dunia, dan AS menganggarkan bahawa lebih daripada 30 peratus daripada perdagangan minyak mentah maritim global melaluinya.

Proofpoint berkata e-mel yang digunakan dalam kempen pancingan data menyamar sebagai organisasi media Australia termasuk The Australian dan Herald Sun untuk menghantar perisian hasad ScanBox.

Perisikan ancaman PwC, yang membantu Proofpoint dalam penyelidikannya, “menilai kemungkinan besar bahawa ScanBox dikongsi secara persendirian dalam kalangan pelbagai penggodam yang berpangkalan di China,” kata laporannya.

Wakil News Corp di Australia tidak segera menjawab permintaan untuk komen.

Proofpoint berkata kempen ScanBox yang berlangsung dari April hingga Jun menyasarkan agensi kerajaan Australia di peringkat tempatan dan Persekutuan.

Usaha pancingan data sebelum ini tertumpu kepada pembuat peralatan berat Eropah untuk ladang angin di Selat Taiwan, tambah laporan itu.

Sherrod DeGrippo, naib presiden penyelidikan dan pengesanan ancaman di Proofpoint, berkata “fokus TA423 pada isu tentera laut berkemungkinan kekal menjadi keutamaan berterusan di tempat seperti Malaysia, Singapura, Taiwan dan Australia”.


Tuan Ibrahim sokong cadangan Speaker tetapkan tarikh PRU secara automatik

Pandangan Speaker Dewan Rakyat, Tan Sri Azhar Azizan Harun berhubung penetapan tarikh pilihan raya umum (PRU) secara automatik juga mendapat sokongan Timbalan Presiden PAS, Datuk Seri Tuan Ibrahim Tuan Man.

Tuan Ibrahim menyifatkan cadangan yang diutarakan Speaker tersebut secara peribadi dipersetujuinya kerana dapat mengelakkan orang ramai ternanti-nanti menunggun tarikh PRU dan pada masa sama dapat mengembalikan keyakinan pelabur.

“Saya secara peribadi sangat setuju tempoh pilihan raya umum satu penggal perlu diketahui oleh semua parti politik. Tahu bila Parlimen perlu dibubar (iaitu) sampai tempoh yang habis tempoh atau habis penggal.

“Walaupun ia menjadi hak kepada Perdana Menteri dan Kabinet untuk menentukan bila tarikh PRU dengan persetujuan Yang di-Pertuan Agong, tetapi jika sekiranya dalam keadaan yang kita samar-samar, pihak pelabur (mahu membuat pelaburan) dan sebagainya ia akan mengambil kira faktor itu.

“Ini pandangan peribadi saya iaitu bersetuju tempoh yang jelas bila PRU akan datang diadakan itu sangat penting,” katanya dipetik laporan BH.

Tuan Ibrahim terdahulu menghadiri Taklimat Kesiapsiagaan Jabatan Pengairan dan Saliran (JPS) Dalam Menghadapi Monsun Timur Laut (MTL) 2022/2023 di Pejabat Lembangan Sungai Klang (PLSK) Kolam Takungan Batu hari ini.

Azhar semalam berkata penetapan tarikh PRU selepas genap mandat sesebuah kerajaan adalah lebih praktikal sekiranya mahu dilaksanakan di negara ini.

Azhar dilaporkan berkata, ini kerana sistem itu yang sudah digunapakai berdekad lamanya di Amerika Syarikat (AS), Australia, Norway dan Hong Kong akan membantu dalam memudahkan urusan berkaitan perjalanan pilihan raya negara, selain menjimatkan.

Sementara itu, beliau yang juga Menteri Alam Sekitar dan Air berkata, parti itu masih berpegang teguh kepada gagasan penyatuan ummah dan terbuka untuk mengadakan rundingan dan perbincangan, termasuk dengan Barisan Nasional (BN).

Katanya, pada ketika ini ummah perlu disatukan memandangkan terlalu banyak parti kecil.

“Apabila terlalu banyak parti kecil, maka akhirnya fokus akan hilang. Kita lebih suka sekiranya gabungan parti dapat duduk, berbincang bersama dan melihat hala tuju negara dan perkara itu lebih baik.

“Kita sentiasa terbuka, bukan saja dengan muafakat dalam Perikatan Nasional (PN), malah dengan BN,” katanya mengulas mengenai dakwaan Presiden PAS, Tan Sri Abdul Hadi Awang berjumpa dengan Presiden UMNO, Datuk Seri Dr Ahmad Zahid Hamidi bagi menghidupkan kembali MN.


PN boleh sapu bersih tiga negeri jika PRN disegerakan, kata Shahidan

Kerajaan negeri dikuasai Perikatan Nasional iaitu Kedah, Kelantan dan Terengganu boleh memikirkan untuk membubarkan Dewan Undangan Negeri (DUN) dengan segera selepas Pilihan Raya Umum Ke-15 (PRU-15) Padang Serai dan Tioman 7 Disember ini.

Ahli Parlimen Arau Datuk Seri Shahidan Kassim berkata ketika ini adalah waktu terbaik kepada gabungan itu mengadakan Pilihan Raya Negeri (PRN) hasil gelombang rakyat yang menyokong mereka.

Katanya, perkembangan semasa itu juga ditambah dengan kemarahan rakyat terhadap pelantikan barisan menteri Kabinet baru-baru ini.

“Rakyat menunjukkan rasa marah kepada Kabinet dan marah kepada UMNO. Orang MIC, India pun banyak yang turut marah kerana tidak diberi pengiktirafan (tiada wakil MIC dalam Kabinet).

“Jadi saya percaya Kedah, Kelantan dan Terengganu ini masa terbaik diadakan PRN selepas selesai pilihan raya di Padang Serai dan Tioman,” katanya selepas program Flash Mob PN di Lunas, di Kulim.

Shahidan menaruh keyakinan sekiranya PRN dapat diadakan segera khususnya di Kedah, Perikatan Nasional mampu menyapu bersih kesemua 36 kerusi DUN sekali gus mengekalkan pentadbiran kerajaan negeri.

“Pernah berlaku di zaman Rasullah selepas habis berlaku peperangan, Rasullah tidak benarkan askar-askar balik ke rumah sebaliknya terus berperang dengan orang-orang Yahudi.

“Jadi selepas pilihan raya ini saya ingat askar-askar kami pun tak balik lagi, khemah-khemah perpaduan ummah kami ada di sini terus dengan PRN saya rasa di Kedah macam di Perlis Perikatan Nasional akan sapu bersih,” katanya. – Warta Rakyat


Kes rogol dan amang seksual, seorang guru mengaji dihadapkan ke mahkamah

Seorang guru mengaji al-Quran berdepan 17 tuduhan rogol dan amang seksual di Pulau Pinang terhadap dua beradik sejak tujuh tahun lalu.

Tertuduh, Ashaari Ibrahim, 74, dibicarakan di Mahkamah Sesyen Butterworth hari ini dan membuat pengakuan tidak bersalah terhadap semua pertuduhan yang dibacakan di hadapan Hakim Noor Aini Yusof dan Norhayati Mohd. Yunus, menurut laporan Utusan Malaysia.

Mengikut enam pertuduhan di hadapan Hakim Noor Aini, dia didakwa merogol seorang kanak-kanak yang ketika itu berusia tujuh tahun di Jalan Baru di sini antara 1 Januari 2018 sehingga 31 Disember 2020.

Tertuduh didakwa melakukan kesalahan itu mengikut Seksyen 376(1)(e) yang jika sabit kesalahan boleh dihukum penjara maksimum 20 tahun dan sebatan.

Ashaari turut didakwa melakukan amang seksual fizikal terhadap mangsa mengikut Seksyen 14(d) Akta Kesalahan Seksual Terhadap Kanak-Kanak 2017 yang memperuntukkan hukuman penjara maksimum 20 tahun dan sebatan, jika sabit kesalahan.

Sementara itu, bagi 11 lagi pertuduhan di hadapan hakim Norhayati, tertuduh didakwa merogol dan melakukan amang seksual fizikal ke atas kanak-kanak berusia lima tahun yang juga kakak kepada mangsa pertama.

Mengikut pertuduhan, Ashaari didakwa melakukan perbuatan itu di lokasi sama antara 1 Januari 2014 sehingga Mac 2021.

Tertuduh didakwa melakukan kesalahan itu mengikut Seksyen 376(1)(e) dan Seksyen 14(d) Akta Kesalahan Seksual Terhadap Kanak-Kanak 2017 yang memperuntukkan hukuman penjara maksimum 20 tahun dan sebatan, jika sabit kesalahan.

Kes dikendalikan Timbalan Pendakwa Raya, Aisyah Al Humayrah Kamarulzaman dan Muhamad Syeqal Che Murat.

Dalam pada itu, kedua-dua hakim turut membenarkan permohonan pendakwa raya supaya tertuduh tidak dibenarkan diikat jamin.

Mahkamah kemudian menetapkan 29 Julai depan bagi sebutan semula kes dan lantikan peguam.


Pesawat China, 132 penumpang jatuh

Sebuah pesawat Boeing 737-800NG China Eastern Airlines Corp yang membawa 132 penumpang dan anak kapal dilaporkan terhempas di wilayah Guangxi di barat daya China, hari ini (21 Mac 2022).

Pesawat Boeing 737 milik China Eastern Airlines itu terhempas di Daerah Tengxian di bandar Wuzhou, menyebabkan kebakaran di kawasan pergunungan itu, menurut jabatan pengurusan kecemasan wilayah Wilayah Autonomi Guangxi Zhuang.

Menurut penjejak penerbangan, FlightRadar24, penerbangan China Eastern MU5735 sedang dalam perjalanan dari Kunming ke Guangzhou, dan pengesanan radar menunjukkan pesawat itu sedang menjunam.

Nahas itu disahkan oleh Pentadbiran Penerbangan Awam China, yang menyatakan terdapat 123 penumpang dan sembilan anak kapal di dalam pesawat.

China Eastern dan Boeing tidak serta-merta memberi ulasan.

Pesawat yang terlibat bukan jet Boeing Max generasi baharu, model yang terlibat dalam nahas maut sebelum ini. Pesawat jenis itu masih belum kembali memulakan perkhidmatan komersial di China.

Menurut laman web Aviation Safety Network, ini adalah kemalangan maut pertama yang melibatkan jet 737-800 sejak 8 Januari 2020.

Jet China Eastern Airlines terbabit berusia enam tahun, menurut FlightRadar.

Insiden besar terakhir China Eastern Airlines adalah pada Jun 2013 apabila sebuah jet Embraer terbabas dari landasan semasa mendarat di lapangan terbang Shanghai, menurut Rangkaian Keselamatan Penerbangan. – Agensi


Kes baharu Covid-19 naik kepada 7,276

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi naik semula selepas turun ke paras terendah 6,709 kes semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu hari ini sebanyak 7,276 jangkitan baharu dilaporkan.

Angka itu menjadikan keseluruhan sejak wabak Covid-19 melanda negara awal tahun lalu kepada 2,353,579 kes.

Bagaimanapun sehingga semalam 2,206,502 pesakit telah sembuh, sementara 27,422 pesakit lagi meninggal dunia.

Kementerian Kesihatan (KKM) dalam kemas kini laman sesawang COVIDNOW hari ini juga memaklumkan sehingga semalam sebanyak 112,379 kes Covid-19 masih aktif, dengan 88,645 pesakit penjalani kuarantin di rumah; 15,356 (PKRC); 7,622 (hospital); dan 756 pesakit lagi dirawat di unit rawatan rapi, termasuk 397 yang memerlukan alat bantuan pernafasan.

Daripada kes aktif keseluruhan, empat negeri merekodkan jumlah melebihi 10 pesakit aktif dengan Sarawak merekodkan jumlah tertinggi sebanyak 20,788 kes dengan 16,500 menjalani kuarantin di rumah; 3,269 di PKRC; 911 (hospital); dan 108 di ICU.

Selangor pula merekodkan 15,317 kes aktif dengan 12,413 menjalani kuarantin di rumah; 1,607 di PKRC; 1,176 (hospital) dan 121 di ICU.

Johor pula mencatatkan sebanyak 14,093 kes aktif dengan 11,524 menjalani kuarantin di rumah; 1,511 di PKRC; 1,000 (hospital); dan 58 (ICU), manakala Sabah merekodkan 10,300 pesakit aktif, di mana 7,914 menjalani kuarantin; 1,403 dirawat di PKRC; 873 di hospital dan 110 dimasukkan ke ICU.


UMNO mahu PH menang besar, senang wujudkan kerjasama: Hadi

Presiden PAS Tan Sri Abdul Hadi Awang mendedahkan satu muslihat antara UMNO serta Barisan Nasional (BN) dan Pakatan Harapan (PH) dalam menghadapi Pilihan Raya Umum Ke-15 (PRU-15) pada 19 November ini.

Menurutnya UMNO akan memastikan BN menang kurang kerusi untuk memberi laluan kemenangan besar kepada PH dalam pilihan raya ini.

Timbalan Pengerusi Perikatan Nasional (PN) itu berkata strategi berkenaan bertujuan memudahkan proses penggabungan antara BN dan PH untuk membentuk Kerajaan Persekutuan selepas PRU-15 ini.

Beliau juga mendakwa bahawa objektif akhir pelan bijak itu adalah untuk menyelamatkan mereka, khususnya pemimpin BN, yang menghadapi pendakwaan di mahkamah.

“Kita difahamkan ada gerakan untuk meminimumkan kemenangan UMNOI bagi memberi laluan kepada PH meraih kemenangan lebih besar. Ini bagi memudahkan rancangan (BN) bergabung dengan PH selepas PRU-15.

“Ini kerana ramai pemimpin dalam UMNO tidak bersetuju dengan rancangan untuk bekerjasama dengan PH.

“Sehingga hari ini PH gagal menarik UMNO ke dalam khemah besar, namun tanda aras yang boleh dibaca dengan jelas adalah ketika menggulingkan kerajaan PN di peringkat Pusat dan Perak.

“Sebab itu wujud pakatan untuk menaikkan pemimpin (UMNO) yang bersetuju bergabung dengan PH bertujuan membebaskan diri (daripada pendakwaan), bukan untuk menyelamatkan rakyat,” kata Hadi selepas menghadiri perhimpunan memperkenalkan calon PN Kedah di Kompleks PAS negeri di Kota Sarang Semut, malam tadi (2 November 2022).

Hadir sama Menteri Besar Datuk Seri Muhammad Sanusi Md Nor, yang juga Pengerusi PN negeri.

Hadi berkata demikian ketika mengulas tindakan UMNO menggugurkan pemimpin UMNO yang tidak sehaluan dengan pucuk pimpinan parti daripada diletakkan sebagai calon PRU-15.

Ditanya sama ada beberapa pemimpin UMNO yang diketepikan parti itu telah mendekati PAS untuk bertanding di bawah parti itu, Hadi berkata ia hanya akan diputuskan pada hari penamaan calon Sabtu ini.

Beliau tidak menafikan atau mengesahkan bahawa PAS juga sedang mempertimbangkan untuk memberi laluan kepada bekas Ahli Parlimen BN Arau Datuk Seri Shahidan Kassim bertanding di bawah tiket PN.

“Secara semula jadi, politik adalah sesuatu yang dinamik dan kami mengalu-alukan semua calon yang boleh menang.

“Perkara boleh berubah dari semasa ke semasa… semuanya hanya akan disahkan ketika hari penamaan calon,” katanya yakin PN akan mencapai kemenangan besar, tetapi tidak semudah dijangkakan.

Sebelum ini, akar umbi mengecam kepimpinan tertinggi, terutama Presiden UMNO Datuk Seri Ahmad Zahid Hamidi kerana menyingkirkan beberapa veteran parti seperti Shahidan dan Menteri Komunikasi dan Multimedia Tan Sri Annuar Musa daripada senarai calon BN.

Calon-calon yang diletakkan UMNO dan BN juga dikatakan berkecamuk sehingga menimbulkan rasa tidak puas hati ahli akar umbi, mahal ada yang telah menutup bilik gerakan mereka.

Pertengahan bulan lalu, Ketua Penerangan Bersatu Datuk Wan Saiful Wan Jan meminta Zahid dan Anwar menjelaskan kedudukan sebenar dakwaan kononnya ada perbincangan sulit berhubung PRU-15 ini.

Wan Saiful yang juga calon PN Tasek Gelugor berkata beliau telah diberitahu oleh rakan dalam Pakatan Harapan (PH) bahawa perbincangan teramat sulit antara team Zahid dan team Anwar berjalan lancar.

Beliau mendakwa agenda perbincangan itu berkisar kepada meminimumkan pertembungan UMNO dan PKR pada PRU-15 dan pembentukan kerajaan gabungan selepas pilihan raya.

Bagaimanapun, Wan Saiful berkata apa yang dimaklumkan kepadanya setakat ini hanyalah tuduhan dan dakwaan sahaja.


Pemilihan Timbalan Presiden PKR: Saifuddin ucap tahniah kepada Rafizi

Calon Timbalan Presiden PKR, Datuk Seri Saifuddin Nasution Ismail mengucapkan tahniah kepada pencabarnya Rafizi Ramli yang juga bekas naib presiden parti, susulan keputusan tidak rasmi pemilihan kepemimpinan yang diumumkan hari ini.

Ucapan itu dibuatnya setelah Rafizi terus mendahului beliau dalam undian yang dijalankan di semua cabang di seluruh negara.

Berdasarkan undi yang dikira sehingga jam 8.30 malam ini, kecuali Sarawak, Rafizi kini memperoleh 67,895 undi.

“Jawatankuasa Pemilihan Parti telah paparkan keputusan pemilihan pada hari ini.

“Biarpun belum dikira keputusan rasmi, namun saya telah mengutus ucap tahniah kepada Rafizi Ramli, Nik Nazmi, Chang Li Kang dan lain-lain pemenang.

“Syabas juga diucapkan kepada semua yang terpilih Ketua Cabang, AMK dan Wanita dan Jawatankuasa,” katanya dalam kenyataan malam ini.

Saifuddin yang juga Setiausaha Agung PKR mengambil sikap mudah dan jelas serta menghormati keputusan yang dibuat anggota parti, khususnya dalam melaksanakan amalan demokrasi.

“Amalan demokrasi menentukan ada yang terpilih dan ada yang tidak. Jangan sesekali carikkan silaturrahmi. Sentiasa jaga perpaduan sesama anggota parti. Insya-Allah Keadilan akan terus kuat.

“Tugas saya masih tertumpu penganjuran Kongres Nasional pada Jun ini. Kongres masih perlu berlangsung dengan tertib dan mengikut peraturan sesuai Akta Pertubuhan 1966,” katanya.

Menurutnya kira-kira 3,000 perwakilan akan memilih 20 Ahli Majlis Pimpinan Pusat.

Katanya selesai sahaja proses pemilihan itu Presiden PKR Datuk Seri Anwar Ibrahim akan mempunyai satu barisan kepemimpinan yang baharu dan lengkap.

“Tugas saya bernoktah di situ. Tugas seterusnya .. kepimpinan baru mempersiap parti mendepani Pilihan Raya Umum Ke-15,” katanya.


Jho Low 2.0 mungkin dihantar ke China hari ini: Laporan dari Bangkok

Ahli perniagaan Malaysia Teow Wooi Huat masih berada di bawah tahanan pihak imigresen Thailand dipercayai sedang menunggu untuk dihantar ke China.

“Dia dijangka dihantar ke China tidak lama lagi,” kata sumber polis seperti dilaporkan Bernama, tanpa mahu menyatakan butiran bila Teow akan dihantar ke negara itu.

Bagaimanapun, media tempatan di Thailand melaporkan yang Teow akan dihantar ke China hari ini (Selasa, 26 Julai 2022).

Jumaat lalu, Teow yang berada dalam senarai merah Interpol, dipanggil pihak polis untuk diberitahu yang visanya telah dibatalkan.

Dia kemudian diserahkan kepada imigresen di Songkhla dan dipindahkan ke Pejabat Imigresen Suan Plu di Bangkok.

Teow, 55, yang juga digelar Jho Low 2, merujuk kepada seorang lagi ahli perniagaan Malaysia yang sedang diburu Low Taek Jho yang dikaitkan dengan skandal 1MDB, telah melarikan diri ke Dannok di Sadao, Selatan Thailand, pada 2020.

Teow membina empayar perniagaan daripada skim pelaburan haram dalam talian yang memikat pelabur dari China, Thailand, Malaysia, Indonesia dan Macau.

Pada 2017, Teow ditahan pihak berkuasa Malaysia atas tuduhan dadah tetapi berjaya melarikan diri ke Thailand dan terlepas daripada hukuman gantung.

Pada 2019, pihak berkuasa Malaysia membekukan 91 akaun bank berjumlah RM177 juta yang dikaitkan dengan MBI Group International ketika itu. Bank Negara telah menyenaraikan syarikat itu sebagai syarikat yang menjalankan skim kewangan meragukan.

Dia juga dihendaki berhubung pelaburan wang haram berjumlah RM336 juta (AS$83 juta) di Macau.

Sebelum ini, Polis Diraja Malaysia (PDRM) mengesahkan ahli perniagaan terbabit kini ditahan pihak berkuasa Thailand.

Setiausaha PDRM Datuk Noorsiah Mohd Saaduddin berkata suspek merupakan individu yang disiasat oleh PDRM di bawah Seksyen 420 Kanun Keseksaan kerana menipu.

“PDRM kini sedang dalam proses permohonan untuk penama dihantar pulang ke Malaysia bagi membantu siasatan,” katanya dalam kenyataan malam tadi.


Ringgit dijangka mengukuh

Ringgit meningkat berbanding dolar Amerika Syarikat (AS) ketika dibuka hari ini berikutan Indeks Dolar AS (DXY) susut 0.3 peratus kepada 95.910 mata dengan sentimen mengambil risiko yang menjadi semakin ketara, menurut penganalisis.

Pada 9 pagi, mata wang tempatan naik 115 mata asas (bps) kepada 4.1685/1725 berbanding dolar AS daripada 4.1800/1805 sewaktu ditutup pada Rabu, lapor Bernama.

Ketua Ahli Ekonomi Bank Islam Malaysia Bhd, Mohd Afzanizam Abdul Rashid berkata Purata Perindustrian Dow Jones (DJIA) ditutup pada paras tertinggi sepanjang masa kepada 36,488 mata, manakala hasil Perbendaharaan AS 10-tahun meningkat hampir tujuh mata asas untuk ditutup kepada 1.55 peratus malam tadi.

“Sehubungan itu, ringgit dijangka dalam kedudukan lebih kukuh hari ini,” katanya.

Selain itu, beliau percaya kebimbangan terhadap Omicron yang semakin reda dan harapan yang tinggi ke atas pembukaan semula ekonomi yang mampan mungkin mengekang jangkaan prospek yang lebih baik pada 2022.

Sementara itu, ringgit diniagakan kebanyakannya rendah berbanding mata wang utama lain kecuali yen Jepun yang meningkat kepada 3.6248/6286 daripada 3.6348/6355 ketika ditutup pada Rabu.

Unit tempatan berkurangan berbanding euro kepada 4.7317/7362 daripada 4.7150/7156, jatuh berbanding pound Britain kepada 5.6262/6316 daripada 5.6062/6069,dan susut berbanding dolar Singapura kepada 3.0862/0896 daripada 3.0856/0864 sebelum ini.


Mana suara Najib ketika RM983 juta dibayar kepada pengarah eksekutif Sapura?

Sejak hilang kuasa dan dijatuhkan hukuman penjara 12 tahun kerana bersalah menyeleweng dana pencen rakyat, Dato’ Seri Najib Tun Razak ghairah cuba bersuara dalam semua perkara kononnya untuk menjadi hero rakyat.

Terbaru, dia mengusulkan supaya Kerajaan Persekutuan campur tangan dengan mengarahkan institusi milik rakyat seperti PETRONAS, Khazanah atau Permodalan Nasional Berhad (“PNB”) untuk menyelamatkan Sapura Energy Berhad (“Sapura”) yang berdepan masalah kewangan.

Apabila saya bersuara bahawa sebarang usaha untuk menyelesaikan kemelut kewangan Sapura tidak boleh melibatkan wang rakyat, seperti biasa Najib menimbulkan isu kerugian wang rakyat (melalui pegangan PNB di dalam Sapura), kehilangan kerja, kerugian vendor dan pinjaman bank kepada Sapura.

Pada dasarnya, sebarang permasalahan kewangan mana-mana syarikat korporat tidak boleh melibatkan wang rakyat kerana ia bakal mewujudkan budaya urus tadbir (“corporate governance”) yang lemah. Sekiranya syarikat-syarikat swasta ada talian hayat (dengan diselamatkan oleh wang rakyat) setiap kali mereka berdepan dengan masalah kewangan, tidak ada insentif dan pertanggungjawaban (“accountability”) untuk syarikat-syarikat swasta menguruskan perniagaan mereka dengan cermat, bijak dan berdaya saing.

Tambah pula, dalam hal ini, beberapa rekod kewangan Sapura sejak sedekad lalu banyak mengundang kontroversi terutamanya berhubung bayaran kepada pengarah-pengarah eksekutifnya (yang juga mewakili beberapa pemegang saham terbesar Sapura).

Rekod kewangan Sapura yang diaudit bagi tahun-tahun kewangan 2009 hingga 2021 menunjukkan pecahan bayaran-bayaran berikut (dibundarkan kepada juta yang terdekat, jika berkenaan):

Rekod kewangan Sapura yang diaudit bagi tahun-tahun kewangan 2009 hingga 2021 menunjukkan pecahan bayaran-bayaran berikut (dibundarkan kepada juta yang terdekat, jika berkenaan).

Selain gaji, bonus dan upah kepada pengarah eksekutif yang mencecah ratusan ribu ringgit setiap hari (2013: RM123,351 sehari, 2014: RM313,422 sehari, 2015: 245,893 sehari, 2016: 250,693 sehari, 2017: RM242,970 sehari, 2018: RM102,321 sehari, 2019: RM35,693 sehari, 2020: RM26,293 sehari dan 2021: RM16,586 sehari), pengarah eksekutif juga dibayar dalam bentuk lain, iaitu:

Dalam tempoh yang sama (2009 hingga 2021), Sapura membayar dividen kepada pemegang-pemegang saham sebanyak RM683 juta.

Analisis kewangan ini (bagi tempoh 2009 hingga 2021) menunjukkan perkara-perkara berikut:

Semua ini berlaku semasa Najib menjadi Perdana Menteri dan Menteri Kewangan. Sebagai Perdana Menteri dan Menteri Kewangan, Najib memikul amanah memberi hala tuju dan memastikan institusi dana rakyat seperti PNB dan KWAP mendapat nilai yang terbaik dari pelaburan mereka.

Malangnya, 90% (atau RM983 juta) dari bayaran RM1,096,717,000 (dalam bentuk gaji, upah, sewa dan yuran harta intelek) kepada pengarah eksekutif yang secara jelas tidak adil kepada PNB dan KWAP berlaku dalam tempoh Najib menjadi Perdana Menteri dan Menteri Kewangan iaitu 2009 hingga 2018.

Semasa dia ada kuasa dan pengaruh untuk memastikan ribuan kakitangan Sapura tidak terjejas periuk nasi mereka, untuk memastikan syarikat kecil yang menjadi vendor Sapura mendapat bayaran dan pelaburan rakyat mendapat pulangan yang sewajarnya, di mana suara Najib ketika itu?

Saya ingin mengambil peluang ini untuk menunjukkan bagaimana Najib hanya mengambil kesempatan menembak dalam semua isu kononnya untuk menjadi ter-paling wira rakyat demi menyelamatkan dirinya yang sudah dijatuhkan hukuman penjara. Hipokrasi Najib ini tidak sewajarnya dibiarkan berterusan dan rakyat harus dibentangkan dengan fakta-fakta untuk menunjukkan hipokrasinya.

Pada masa yang sama, mulai esok saya juga akan membentangkan beberapa kaedah yang boleh dipertimbangkan untuk memastikan Sapura keluar dari kemelut kewangan sekarang dan mengelakkan ribuan kakitangannya kehilangan kerja.

Rafizi Ramli
Bekas Ahli Parlimen Pandan

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Sembilan daripada 10 remaja perempuan ketagih seks: Kajian

Satu kajian yang dijalankan Polis Diraja Malaysia (PDRM) mendedahkan fakta mengejutkan apabila sembilan daripada 10 remaja perempuan mengaku mereka ketagih seks walaupun menyedari perbuatan itu melanggar nilai moral dan berdosa.

Ketua Penolong Pengarah Bahagian Siasatan Jenayah Seksual, Wanita dan Kanak-Kanak (D11), Jabatan Siasatan Jenayah Bukit Aman, Asisten Komisioner Siti Kamsiah Hassan berkata remaja yang pertama kali terjerumus melakukan hubungan seks bebas mula ketagih untuk mengulanginya.

Katanya Pegawai Psikologi D11 sedang menyiapkan kajian berkaitan isu itu membabitkan ribuan remaja perempuan yang terbabit dalam kes rogol atau disiasat mengikut Seksyen 376 (1) Kanun Keseksaan.

Dalam temu bual eksklusif dengan Harian Metro semalam, Siti Kamsiah berkata apa yang lebih membimbangkan ialah mereka ini membabitkan remaja belasan tahun dengan ramai antaranya berusia 16 tahun ke bawah.

“Kajian mendapati kebanyakan mereka ini mempunyai tahap keinginan seks yang tinggi. Pada awal tahun ini sahaja, pasukan D11 sudah menerima dua kes membabitkan remaja perempuan yang menawar khidmat seks.

“Mereka ini melakukan hubungan seks bagi tujuan kepuasan dan keseronokan sendiri. Ada satu kes itu, remaja terbabit sudah menawarkan khidmat itu kepada enam pelanggannya, malah ketika ditemu bual mereka memberitahu sudah mula ketagih untuk melakukannya.

“Lebih memburukkan keadaan apabila ahli keluarga tidak mengetahui kegiatan luar dilakukan anak mereka ini. Mereka mempercayai bulat-bulat anak mereka,” katanya.

Siti Kamsiah berkata, ketika ditemu bual, remaja perempuan terbabit mengakui dan menyedari perbuatan itu salah di sisi agama serta merosakkan masa depan.

“Mereka ini tiada ejen sebaliknya menggunakan media sosial untuk mencari pelanggan. Mereka sanggup menawarkan diri serendah RM50 untuk melakukan hubungan terlarang itu.

“Namun hasil temu bual dilakukan, wang bukanlah perkara utama namun kepuasan dapat melakukan hubungan seks lebih menjadi keutamaan,” katanya.

Beliau berkata, kegiatan ini harus dibendung supaya tidak menular dalam komuniti masyarakat.

“Lebih menggusarkan jika ada individu mengambil kesempatan ke atas mereka. Golongan remaja ini tidak dididik secara sempurna manakala ibu bapa pula tidak mempunyai ilmu dan memberikan kefahaman agama mencukupi.

“Biasanya ibu bapa remaja ‘terbabas’ ini tidak dapat menjangkakan risiko dan ancaman di sekeliling anak-anak selain terlalu memberi kepercayaan.

“Ini akhirnya menyebabkan berlakunya kes rogol di mana ada dalam kalangan remaja melakukan perbuatan itu dengan kenalan media sosial baru dikenali. Di sini bermulanya masalah apabila mereka akhirnya menjadi ketagih terhadap perbuatan maksiat itu,” katanya.


DAP, UMNO masih tak sebulu, perlu masa untuk sesuaikan diri

Setiausaha Agung DAP, Anthony Loke mengakui partinya masih memerlukan masa untuk menyesuaikan diri dengan UMNO dan Barisan Nasional (BN).

“Ini kerana secara tradisinya parti itu tidak sebulu namun memilih untuk membentuk Kerajaan Perpaduan selepas Pilihan Raya Umum Ke-15 (PRU15),” katanya yang juga Pengerusi DAP Negeri Sembilan.

Disebabkan itu juga, katanya, Konvensyen DAP Negeri Sembilan yang berlangsung hari ini (19 Februari 2023, tidak menjemput UMNO.

Jelasnya, ini sama seperti Perhimpunan Agung UMNO 2022 yang tidak menjemput wakil Parti Keadilan Rakyat (PKR) dan Perdana Menteri.

“Ini adalah proses untuk sesuaikan diri yang mungkin belum sampai ke tahap itu.

“Masing-masing masih perlu satu masa untuk beri penerangan kepada akar umbi,” katanya menurut Sinar.

Beliau berkata demikian ketika berucap pada Majlis Konvokesyen DAP Negeri Sembilan 2023 di Seremban, hari ini.

Bagaimanapun katanya, konteks politik hari ini telah berubah berikutan pembentukan Kerajaan Perpaduan yang menyebabkan wujud persefahaman dengan parti yang menentang PH sejak dahulu.

Oleh sebab itu katanya, penting untuk setiap ahli parti terutama akar umbi belajar menyesuaikan diri.

“Saya tahu rakan-rakan di akar umbi belum dapat sesuaikan diri. Tapi proses kita sesuaikan diri dalam fasa politik ini perlu sampai ke peringkat akar umbi.

“Dalam konteks kerjasama dalam Kerajaan Perpaduan hari ini ia bukan antara parti tetapi kerjasama antara gabungan parti,” ujarnya.

Beliau percaya bukan sahaja DAP, malah PKR dan Amanah juga masih memerlukan masa untuk menyesuaikan diri.

Selain itu beliau turut mengingatkan semua parti dalam PH supaya bersatu hati supaya gabungan yang terbentuk terus kekal utuh dan kuat.

“DAP juga nak bagi komitmen yang kita tidak akan bergerak solo. Kerusi kita adalah kerusi PH,” jelasnya.


Selangor sudah teruk barulah MB kelam kabut

Setelah keadaan menjadi teruk dan kelam kabut, baharulah kerajaan Selangor yang ditadbir PKR mengambil langkah untuk menangani masalah Pusat Penilaian Covid-19 (CAC) di daerah Petaling susulan kesesakan yang berlaku di Stadium Malawati. Tapi hanya sebelah mata.

Itu pun, Menteri Besar Datuk Seri Amirudin Shari ketika memberitahu Ketua Pengarah Kesihatan Tan Sri Dr Noor Hisham Abdullah mengatakan ‘mungkin’ sebuah lagi CAC perlu dibuka di daerah Petaling.

Jika tidak melihat ribuan rakyat Selangor beratur panjang, di tengah terik matahari sambil menggalas beg masing-masing tidak kira tua atau muda, kerajaan negeri masih lagi belum pasti sama ada untuk membuka atau tidak CAC baharu bagi menampung keperluan.

Namun dalam pada ‘mungkin’ membuka lagi CAC untuk Petaling, Amirudin memberi alasan pula bahawa kakitangan yang terhad perlu diselesaikan kononnya untuk mempercepatkan penilaian dan rawatan.

Ketika wawancara dengan sebuah stesen televisyen malam tadi Amirudin menyuarakan pandangannya kepada Dr Noor Hisham supaya sebuah lagi CAC dibuka di daerah Petaling.

“Saya turut menyuarakan pandangan kepada mereka bahawa mungkin kita perlu membuka satu lagi CAC di daerah Petaling. Ada keperluan ia bukan hanya bangunan sahaja tetapi pegawai bertugas haruslah mencukupi.

“Kita juga mempromosikan tentang kewujudan CAC di tempat lain di mana kehadiran pesakit positif agak kurang sekitar 200 hingga 300 pada satu-satu masa,” katanya.

Apa gunanya Pasukan Petugas Khas Covid-19 Selangor atau mereka hanya lebih mengutamakan kempen ‘menjual’ vaksin menerusi program SeLangkah, dan membiarkan Kerajaan Pusat menangani masalah kekurangan CAC.

Jika timbul masalah CAC atau kemarahan orang ramai yang terpaksa beratur panjang, pemimpin-pemimpin negeri akan menuding jari menyalahkan Kerajaan Pusat, kononnya tidak menyediakan tempat. Sedangkan Selangor negeri kaya yang mempunyai pelbagai kemudahan tidak digunakan.

Sebagaimana dimaklumkan Amirudin dalam wawancara itu bahawa keseluruhan operasi CAC dikendalikan Jabatan Kesihatan Negeri Selangor di bawah Kementerian Kesihatan.

Kementerian Kesihatan tu bawah kerajaan Perikatan Nasional (PN) lah. Jadi apa-apa pun orang ramai akan marah kerajaan PN, kerajaan PKR Selangor lepas tangan.

Seperti yang berlaku dalam kes pihak berkuasa mengenakan kompaun kepada pesalah yang melanggar prosedur operasi standard (SOP) Perintah Kawalan Pergerakan (PKP) juga.

Yang mengenakan kompaun tinggi adalah anggota pihak berkuasa, tapi orang ramai marah kepada kerajaan. Apa lagi selepas diapi-apikan oleh beberapa kerat pemimpin UMNO yang sedang berdepan tuduhan jenayah di mahkamah.

Demikian juga pemimpin Barisan Nasional (BN) Selangor yang nampak kuman di seberang, tapi tak nampak gajah melintas depan mata. Begitu mudah. Tiada tanggungjawab sosial kepada rakyat sendiri.

Tok Akhi
Pemerhati politik kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Cukai jualan dikenakan ke atas produk import dibeli dalam talian

Rakyat Malaysia tidak lama lagi perlu membayar cukai jualan – mungkin kira-kira 10 peratus – ke atas semua barangan import bernilai rendah (LVG) yang mereka beli menerusi dalam talian.

Ia susulan cadangan pindaan kepada Akta Cukai Jualan 2018 untuk mengenkan cukai jualan LVG melalui Rang Undang-undang (RUU) Cukai Jualan (Pindaan) 2022.

RUU itu dibentangkan oleh Timbalan Menteri Kewangan II Yamani Hafez Musa untuk bacaan kali pertama dan dijangka diluluskan oleh Dewan Rakyat pada sidang semasa yang akan berakhir Khamis ini (4 Ogos).

Di bawah RUU itu, Seksyen 11A baharu akan diwujudkan yang akan mentakrifkan LVG sebagai “sebarang barangan atau kelas barangan yang ditetapkan di luar Malaysia yang dijual dan dibawa masuk ke Malaysia”.

Undang-undang baharu itu akan meliputi kedua-dua penjual, di dalam atau di luar Malaysia, yang menjual LVG di “pasaran dalam talian atau mengendalikan pasaran dalam talian” untuk penjualan dan pembelian LVG.

Tahun lepas, ketika membentangkan Belanjawan, Menteri Kewangan Tengku Datuk Seri Zafrul Tengku Abdul Aziz berkata LGV akan dikenakan cukai.

Sementara itu menurut Bernama Malaysia secara dasarnya bersetuju untuk melaksanakan cukai minimum global sebanyak 15 peratus kepada sesetengah syarikat multinasional.

Ketua Pegawai Eksekutif Lembaga Hasil Dalam Negeri (LHDN) Datuk Mohd Nizom Sairi berkata Malaysia adalah antara 136 negara yang diumumkan Pertubuhan Kerjasama dan Pembangunan Ekonomi (OECD) sebelum ini sebagai negara yang sudah bersedia melakukan reformasi sistem percukaian antarabangsa itu.

Menurutnya reformasi sistem percukaian antarabangsa itu dijangka dilaksanakan pada 2023 secara global dan Malaysia akan mematuhi ketetetapan yang diputuskan di peringkat OECD.

“Malaysia memang melibatkan diri secara aktif dalam the working group discussions untuk memastikan kepentingan negara dan ekonomi membangun seperti Malaysia tidak ketinggalan dalam penentuan dasar cukai oleh OECD,” katanya kepada pemberita selepas merasmikan Forum Polisi Cukai Malaysia ke-3, di Kuala Lumpur hari ini.

Mohd Nizom berkata pelaksanaan sistem cukai itu adalah untuk memastikan entiti perniagaan membayar cukai secara adil di negara hos dan mengelak kebocoran cukai.

Bagi memastikan firma multinasional membayar cukai yang sewajarnya, LHDN akan membangunkan strategi komprehensif untuk menangani risiko pematuhan cukai antarabangsa selain menggesa firma multinasional untuk lebih telus, katanya.

Katanya LHDN juga sedang memantau syarikat multinasional yang beroperasi di Malaysia dan syarikat tempatan yang beroperasi di luar negara bagi mengenal pasti sama ada wujud elemen pemindahan harga.

“Di bawah Cawangan Cukai Multinasional LHDN, hampir 3,000 syarikat multinasional dalam pemantauan LHDN. Bagi syarikat tempatan tidak banyak…bukan semua wujud elemen pemindahan harga itu tapi kita pantau secara rapi.

“Kebanyakan syarikat antarabangsa membabitkan perniagaan rentas sempadan tetapi bagi syarikat dalam negara, jika berlaku pemindahan harga ia (berlaku) antara kumpulan dalam syarikat itu (jika) ia menikmati cuti percukaian atau insentif percukaian apabila kadar cukai adalah rendah,” katanya.

Harga pemindahan merupakan harga yang ditentukan untuk urus niaga yang berlaku antara dua atau lebih entiti berkaitan dalam organisasi pelbagai syarikat.


Tiada lagi tembok besi kerajaan-pembangkang: Annuar

Kerajaan akan terus memastikan kestabilan politik negara demi kepentingan menjaga kesejahteraan dan kebajikan Keluarga Malaysia dalam berdepan pascapandemik dan fasa peralihan ke endemik, kata Menteri Komunikasi dan Multimedia Tan Sri Annuar Musa.

Beliau berkata pendekatan ‘tembok besi’ antara kerajaan dan pembangkang tidak lagi boleh diambil kerana kestabilan politik demi menjaga kebajikan Keluarga Malaysia adalah lebih penting.

“(Kerajaan) pastikan suasana politik negara stabil, walaupun kita (kerajaan) terpaksa berkorban dengan bekerja, berkongsi dan merancang bersama pihak lawan (pembangkang) yang dahulunya kita dipisahkan dengan ‘tembok besi’ antara kerajaan dan pembangkang.

“Ego mesti ditanam dalam-dalam, berpuak-puak yang berlebih-lebihan mesti ditolak jauh-jauh, politik solo, semberono, rasa segala-galanya boleh dibuat sendiri bukan formula yang sesuai untuk sekarang… kita perlukan prinsip al-Ta’ayush atau kebersamaan dan muafakat,” katanya pada majlis pelancaran logo dan tema sambutan Hari Kebangsaan dan Hari Malaysia 2022 di Angkasapuri, hari ini.

Mengenai Hari Kebangsaan tahun ini Annuar berkata ia akan disambut dengan pembaharuan iaitu melibatkan penyertaan di peringkat komuniti dan keluarga supaya tema dan konsep sambutan ‘Keluarga Malaysia Teguh Bersama’ yang diterapkan kali ini, dapat dirakyatkan sepenuhnya.

Beliau berkata ini penting kerana sambutan tidak seharusnya hanya bersifat majlis besar yang dilaksana di peringkat nasional, sebaliknya perlu menonjolkan cara setiap keluarga atau komuniti dari pelbagai latar belakang dalam menyambut hari bersejarah negara.

“Kita juga akan menggerakkan unit-unit yang ada dalam rangkaian komuniti Keluarga Malaysia dan badan-badan bukan kerajaan (NGO) lain agar semuanya mengambil inisiatif untuk menggerakkan dan mengadakan sambutan peristiwa ini di peringkat akar umbi.

“Malah kalau boleh kita jalankan kempen agar sambutan berlaku juga di peringkat keluarga, mungkin sebagai contoh mewujudkan satu pertandingan di TikTok untuk memperlihatkan cara-cara Keluarga Malaysia kita menyambut Hari Kebangsaan,” katanya. – Bernama


Kes naik sebab saringan berfokus susulan PKPD 2 negeri: KP Kesihatan

Kementerian Kesihatan (KKM) memaklumkan peningkatan kes baharu Covid-19, khususnya di Selangor dan Wilayah Persekutuan Kuala Lumpur, adalah disebabkan aktiviti pengesanan dan saringan yang lebih mudah, susulan pelaksanaan Perintah Kawalan Pergerakan Diperketat (PKP) di 48 mukim.

Ketua Pengarah Kesihatan Tan Sri Dr Noor Hisham Abdullah berkata susulan pelaksanaan PKPD di 34 mukim di Selangor dan 14 lokaliti di Kuala Lumpur, aktiviti-aktiviti kesihatan awam dapat dijalankan dengan lebih bertumpu di sesuatu kawasan.

Katanya, aktiviti pengesanan kontak rapat dan saringan kesihatan khususnya ke atas individu yang bergejala telah dilaksanakan dengan lebih giat bagi pengesanan awal kes Covid-19.

“Ini membolehkan pengasingan segera dijalankan bagi mengelakkan penularan jangkitan Covid-19 dalam komuniti.

“Selain itu, KKM juga menjalankan saringan ke atas 10 peratus dari penduduk yang tinggal di kawasan PKPD tersebut dan keutamaan diberi kepada mereka yang berisiko tinggi,” katanya dalam kenyataan hari ini.

Beliau berkata susulan daripada pelaksanaan aktiviti kesihatan awam itu, KKM menjangkakan jumlah kes harian Covid-19 akan terus meningkat.

Kerajaan sebelum ini melaksanakan PKPD selama 14 hari bermula 3 Julai 2021 hingga 16 Julai ini dalam usaha memutuskan rantaian jangkitan Covid-19 di Selangor dan Kuala Lumpur.

Dr Noor Hisham berkata sejak 1 Julai hingga 7 Julai lalu Selangor menyumbang sebanyak 42.02 peratus daripada 47,811 kes, berbanding hanya 38.33 peratus daripada 40,973 kes bagi tempoh 24 Jun 2021 hingga 30 Jun 2021.

“Manakala, Wilayah Persekutuan Kuala Lumpur menyumbang sebanyak 13.01 peratus pada tempoh 1 Julai 2021 hingga 7 Julai 2021 berbanding 12.29 peratus bagi tempoh 24 Jun 2021 hingga 30 Jun 2021.

“PKPD yang dilaksanakan adalah berdasarkan penilaian risiko di kawasan tersebut. Hasil saringan bersasar ini menunjukkan peningkatan kes yang ketara di negeri-negeri yang berada di bawah PKPD tersebut,” katanya.

Sehubungan itu katanya, bagi menangani keadaan kritikal berikutan peningkatan kes yang mendadak, KKM telah mengambil beberapa tindakan seperti yang diumumkan Menteri Kesihatan, Datuk Seri Dr Adham Baba hari ini.

Selain itu, katanya, Sidang Khas Majlis Keselamatan Negara (MKN) yang dipengerusikan Timbalan Perdana Menteri, Datuk Seri Ismail Sabri Yakob pula telah meluluskan agar KKM meneruskan aktiviti penyumberluaran (outsourcing) ke hospital dan makmal swasta bagi membantu meningkatkan kapasiti KKM menangani Covid-19.

Antara tindakan penyumberluaran (outsourcing) yang telah dilakukan adalah:

Dr Noor Hisham berkata, sehingga kini, kapasiti ujian RT-PCR bagi semua makmal yang terlibat adalah sebanyak 116,803 ujian sehari.

“Terkini, sebanyak 92 buah makmal yang menjalankan ujian RT-PCR di mana 24 dari makmal hospital kerajaan, tiga (3) makmal institusi, Makmal Kesihatan Awam Kebangsaan (MKAK), empat (4) Makmal Kesihatan Awam (MKA), (2) makmal di Klinik Kesihatan, Institut Penyelidikan Perubatan (IMR), 13 makmal di universiti, dua (2) makmal dari Kementerian Pertahanan, satu (1) makmal MOSTI dan 41 makmal swasta,” katanya.


Bung Moktar dedah ada ‘tangan jahat’ mahu kuburkan UMNO Sabah

Pengerusi Badan Perhubungan UMNO Sabah, Datuk Seri Bung Moktar Radin mendedahkan wujud ‘tangan-tangan jahat’ berusaha untuk menguburkan parti itu di negeri berkenaan.

Bercakap kepada media ketika ditemui di lobi Menara Dato Onn di ibu kota semalam, beliau mendakwa antara ‘umpan’ yang digunakan adalah ‘membeli’ wakil rakyat daripada UMNO dengan menawarkan habuan tertentu.

Bagaimanapun, beliau optimis apa yang dilakukan pihak terbabit, termasuk untuk menguburkan UMNO di Sabah, akan gagal kerana parti itu kuat dan ditubuhkan atas prinsip perjuangan, bukannya dendam.

“Usaha itu (menguburkan UMNO) pun ada, tetapi saya nak katakan UMNO ini bukan hanya sebuah parti, sebaliknya ia sebuah perjuangan.

“Kita lihat UMNO ditubuhkan bukan kerana dendam, bukan ingin membentuk kerajaan, bukan di jalan raya tetapi UMNO dibentuk oleh pemimpin terdahulu melalui satu mesyuarat bagi membantu membangunkan dan memerdekakan negara.

“Parti lain pula dibentuk atas berbagai-bagai faktor yang tidak dapat kita ilhamkan. Ada yang dibentuk atas lompatan yang begitu banyak, dua tiga kali melompat membentuk parti. Jadi ini berlaku ketika musim berjaya di mana (berlaku) pembelian semua pemimpin di Sabah.

“Tetapi (usaha itu) akhirnya tidak berkekalan lama sebab saya yakin parti yang dibentuk atas dasar tamak haloba ingin berkuasa semata-mata tanpa memikirkan kepentingan rakyat, tidak bertahan lama,” kata Ahli Parlimen Kinabatangan itu, menurut BH.

Bung Moktar sebelum ini dikatakan berpakat dengan Parti Warisan Sabah (Warisan) pimpinan Datuk Seri Mohd Shafie Apdal, memulakan ‘Langkah Kinabalu’ untuk menumbangkan kerajaan Gabungan Rakyat Sabah (GRS) pimpinan Datuk Seri Hajiji Noor.

Namun, langkah itu gagal setelah beberapa ahli Parlimen dan Ahli Dewan Undangan Negeri (ADUN) UMNO enggan menyertainya, sebaliknya memberi sokongan kepada Hajiji.

Sebelum ini, media melaporkan lima ADUN UMNO Sabah mengumumkan keluar parti, mereka terdiri daripada Datuk Dr Yusof Yacob (Sindumin); Datuk Jasnih Daya (Pantai Dalit); Datuk Mohd Arsad Bistari (Tempasuk); Datuk Hamid Awang (Balung) dan Datuk James Ratib (Sugut).

Namun, tindakan mereka bertindak keluar UMNO hanya mengurangkan jumlah ADUN parti itu tetapi tidak menjejaskan kedudukan kerajaan Hajiji.

Serentak tindakan itu, lima ADUN berkenaan turut mengumumkan menyertai Parti Gagasan Rakyat Sabah (Gagasan Rakyat) yang dipimpin Hajiji.

Turut keluar UMNO dan menyertai Gagasan Rakyat ialah bekas ADUN Kemabong, Jamawi Jaafar dan beberapa pemimpin bahagian termasuk Timbalan Ketua Bahagian UMNO Semporna, Aziz Ibnu.

Turut mengumumkan menyertai Gagasan Rakyat ialah tiga ADUN Parti Warisan yang mengumumkan keluar parti awal bulan ini.

Mereka ialah Norazlinah Arif (Kunak), Chong Chrn Bin (Tanjung Kapor) dan Mohammad Mohamarin (Banggi).